
Det  er  kun  et  Udvalg  af  Soranske  Digte  og 
Sange,  som  jeg  paa  Anmodning  af  mine  Medbesty- 
rere  af  Soransk  Samfund  har  samlet  og  paa  en 
Maade  sogt  at  gruppere.  Meget,  som  jeg  kunde 
ønske  at  have  faaet  med*),  har  Hensynet  til  Plad- 
sen hindret  mig  i  at  optage;  men  hvis  ældre  og 
yngre  Soranere  skulde  interessere  sig  for  denne 
lille  Samling,  er  Intet  til  Hinder  for,  at  den  med 
Tiden  kan  fortsættes  eller  suppleres.  Navnlig  fol- 
de mange  Festkantaters  Vedkommende  -  -  ved  Kon- 
gernes Fødselsdage  og  lignende  Leiligheder  -  har 
jeg  troet  det  rigtigst  at  begrændse  Udvalget  for  at 
undgaae  Ensformighed.  Idet  jeg  takker  de  Herrer, 
der  med  Beredvillighed  have  overladt  mig  deres 
Samlinger  til  Afbenyttelse  -  Prof.  Rothe  i  Sorø, 
Kontorchef  Aug.  Arlaud  og  Cand.  Otto  Borchsenius, 
hvilken  Sidste  tilligemed  Hr.  Cand.  O.  Siesby  har  ydet 


*)  Saaledes  f.  Ex.  Ingemanns  store  Reforniationskantate  og 
nogle  Viser  fra  Akademisttiden  af  en  altfor  atellanagtig 
Charakter. 


mig  velvillig  Bistand  ved  Korrekturen  —  udtaler  jeg 
det  Ønske,  at  denne  Digtsamling  maa  tjene  til  at 
fremme  esprit  de  corps  i  Ordets  gode  Forstand  mel- 
lem Soranerne  fra  forskjellige  Grenerationer  og  ved- 
ligeholde deres  Interesse  for  den  af  den  nyere  Tid 
saa  ilde  behandlede  Institution. 

S.  Schandorph. 

I. 


Al)  salons  sang. 


I  Danmark  toner  Kæmpesang 

blandt  tusind  Kæmpehøie; 
af  Heltefærd  paa  Hav  og  Vang 

har  Dansken  Syn  for  Øie. 
Men,  giver  Stordaad  evigt  Navn, 

og  er  det  stort  at  stride 
for  Gud  og  Drot  og  Fødestavn  — 

saa  sjung  om  Axel  Hvide! 

Med  Bispestaven  Kæmpen  staaer, 

en  Konning  mellem  Klærke, 
med  Ordets  Glavind  Ingen  slaaer 

som  Absalon,  hin  stærke. 
Saalænge  Kirken  staaer  i  Nord, 

og  Herrens  Ord  har  Tunge, 
ei  bedre  Rost  fra  høie  Chor 

skal  Herrens  Fred  udsjunge. 

Men  æsker  Freden  Kamp  og  Blod, 
sig  ruster  Herrens  Kæmpe 

med  Peders  Sværd;  den  Hyrde  god 
ei  farer  frem  med  Læmpe; 


med  Hellebard  og  Brynje  blaa 

paa  Hingsten  Bispen  skinner. 
Paa  blodig  Val  ei  Dansken  saae 

en  større  Seiervinder. 

Og  gj ælder  det  Søhanedyst 

ved  Stavn  paa  høie  Vove, 
til  Seier  kalder  Axels  Rost 

blandt  danske  Masteskove. 
For  Axels  Aasyn  Yenden  veg, 

og  frelst  blev  Danmarks  Rige; 
for  Axels  Aand  i  Orlogsleg 

skal  Danmarks  Fjender  vige. 

Og  fødes  Daad  af  vise  Raad 

i  Skjoldnngdrotters  Sale, 
til  Valdemarers  store  Daad 

maa  Absaloners  Tale. 
Saalænge  Danmarks  Throne  staaer, 

ei  Axels  Roes  forgjættes; 
til  stolte  Axelstad  forgaaer, 

hans  Navn  skal  ei  udslettes. 

Hvor  Sorøkirken,  hellig,  stor, 

omhvælver  Heltegraven, 
end  staaer  i  Sten  bag  høie  Chor 

Bisp  Absalon  med  Staven; 
Her  stod  hans  Værk,  her  staaer  hans  Grav  — 

gid  her  hans  Aand  sig  svinge 
henover  Templet,  han  os  gav, 

med  lyse  Fønixvinge! 

B.  S.  Ingemann. 


3 
Holbergs  Sang. 


Før  var  der  knap  skrevet  paa  Dansk  en  Bog, 
som  ret  kunde  Hjerterne  line, 
kun  Eventyr,  brugbart  i  Kakkelovnskrog, 
kun  Vise  til  Spinderskens  Stue. 

Hver  Mand,  som  med  Klogt  gik  i  Lærdom  til  Bund, 
Latin  paa  Papiret  kun  malte, 
med  Fruerne  Fransk  og  Tydsk  med  sin  Hund 
og  Dansk  med  sin  Tjener  han  talte. 

Da  seiled  et  Skib  fra  Bergens  Fjord 
—  en  kostelig  ladet  Snekke  — 
thi  Ludvig  Holberg  var  der  ombord, 
han  stirred  saa  vide  fra  Dække. 

Og  Øiet  opdager  ved  Øresunds  Kyst 
de  Taarne,  som  kneise  mod  Himmel; 
da  banker  hans  Hjerte  af  heftig  Lyst 
at  skue  Axelstads  Vrimmel. 

Og  snildt  han  seer  paa  det  brogede  Spil, 
Smil  funkler  i  Øinenes  Lue: 
Nu,  der  skal  en  dygtig  Lugekniv  til 
det  Ukrudt  i  Væxten  at  kue. 

Von  Thybo  kneiser  jo  strunk  som  et  Siv; 
hvad  om  han  sig  boiede  noget? 
Magistren  om  Pavens  Skjæg  ypper  Kiv 
og  er  baade  skimlet  og  kroget. 

Sieur  Herman  pudser  paa  Folk  og  Land; 
hvad  om  han  polered  sin  Kande? 


og  hvad  om  Hans  Frandsen  fik  hjemme  Forstand 
og  skaante  de  fremmede  Lande? 

Og  Holberg  sin  mandige  Rost  oplod 
om  Daarernes  Lader  og  Fagter, 
saa  levende  som  de  gik  og  stod 
med  Ansigt,  Tale  og  Dragter. 

Som  rensende  Stormvind  hans  Tale  klang 
til  Solskin  i  kommende  Dage; 
indsmuglede  Noder  som  Græshopper  sprang 
den  Vei,  de  var  komne,  tilbage. 

Vel  fores  fra  fremmede  Lande  herhid 

ret  meget,  hvorved  vi  oplives, 

men  Latter,  saa  sund  som  ved  Holbergs  Vid, 

kan  ikke  med  Posten  forskrives. 

Han  lærte  den  Danske,  at  Dansken  er  fød 
at  tale  med  Fædrenes  Tunge; 
thi  hjemmebrygt  var  jo  den  herlige  Mjød, 
som  styrkede  Hjerte  og  Lunge. 

Og  Tanken  nu  fløi  fra  sit  taagede  Skjul, 
behøved  om  Ord  ei  at  lede, 
ret  som  naar  til  Sang  opvaagner  en  Fugl, 
naar  Morgensol  hilser  dens  Rede. 

Saalænge  som  derfor  med  Liv  og  med  Aand 
den  Danske  kan  synge  i  Lunden, 
saalænge  som  ikke  hans  Smilebaand 
af  Moden  i  Knude  er  bunden; 


saalænge  en  Draabe  gammeldags  Blod 
kan  Vei  gjennem  Aarerne  finde, 
saalænge  som  Bøgen  ved  Sorø  slaaer  Rod, 
skal  leve  vor  Holbergs  Minde. 

Chr.   Wilstei 


Den  28de  Januar  1824.*) 


Der  var  saa  tyst  i  Sorø  Stad, 

foruden  som  forinden; 

man  kunde  høre  mindste  Blad, 

som  raslede  for  Vinden; 

da  tænkte  Danmarks  Konge  god: 

vi  vil  dog  end  forsøge, 

om  Kundskabs  Træ  ei  kan  slaae  Rod 

blandt  hine  skjønne  Bøge. 

Da  lod  han  Kongebrev  udgaae 

til  alle  Rigets  Stifter: 

Nu  kommer  hid  I  Gutter  smaa 

med  Bøger  og  med  Skrifter! 

Hvad  sandt  og  godt  og  ædelt  er, 

det  skal  tilgavns  I  lære, 

et  Tempel  vil  jeg  bygge  Jer, 

gjør  nu  min  Bygning  Ære! 

Før  var  der  tyst  i  liden  Stad, 
foruden  som  forinden, 


*)   Denne  Sang  har  faaet   Plads  her  paa  Grund  af,  at  den  hen- 
tyder til  den  under  Opførelse  værende  Akademibygning. 

man  kunde  høre  mindste  Blad, 

som  raslede  for  Vinden; 

nu  Livlighed  i  Følge  drog 

med  videlystne  Unge, 

som  glemte  ei  ved  Flid  og  Bog 

at  spøge,  lee  og  sjunge. 

Nu  reiser  sig  igjen  af  Grus 
et  skjønt  fornyet  Minde, 
ved  Siden  af  Gud  Herrens  Hus 
det  Skjærm  og  Bistand  finde! 
Og  være  det  et  helligt  Tegn 
for  Hver,  som  her  skal  bygge, 
at  Lærdom  ikkun  finder  Hegn 
i  Fromheds  Palmeskygge! 

Nu  færdes  Haandværksmanden  glad 

og  bygger  Mure  høie, 

nu  folder  Bøgen  ud  sit  Blad 

for  Ungdoms  lyse  Øie; 

o,  maatte  vi  med  Aand  og  Sands 

ret  mange  Blomster  finde, 

og  hænge  høit  en  værdig  Krands 

paa  Tempeltagets  Tinde! 

Dog  hvilket  Blad  og  hvilken  Kvist 
vi  end  til  Krands  kan  binde, 
Taknemmeligheds  Blomster  vist 
Du  først  og  sidst  skal  finde, 
og  naar  Din  Fest  i  Høitidssal 
os  vinker  her  til  Gilde, 
et  vældigt  Hurra  juble  skal 
om  Frederik  den  Milde. 

Chr.  Wilster. 


II.    Soranske  Fest-  og  Leilighedssange, 


Kantate, 

afsungen  ved  Sorø  Akademies  Indvielse. 


Løft  dig,  vor  Høisang,  paa  Vinger  af  Toner! 
Flyv  over  Sø,  over  Skovenes  Kroner! 
Sving  dig  fra  Jordens  omskiftende  Skygger! 
Hæv  dig  til  ham,  som  fra  Evighed  bygger! 

Hæv  dig  til  Gud! 
Du,  som  lod  Verden  af  Chaos  oprinde, 
du,  som  i  Luer  og  stormende  Vinde 

sendte  os  vældige  Bud! 
Du  kun  er  den,  som  for  Evighed  bygger; 
Menneskeværker  i  Jorderigs  Skygger 

slettes  som  Skyggeværk  ud. 
Bygger  ei  du,  naar  det  Faldne  gjenhæves, 
Menneskehænder  dog  bygge  forgjæves  — 

styrk  du  vor  Gjerning,  o  Gud! 


Her  stod  fordum  Mure  til  Guds  Ære, 
her  i  Cellen  fromme  Brødre  sad; 
atter  Engle  til  Guds  Throne  bære 
Andagtsbønnen,  de  Henfarne  bad. 
Atter  hæver  sig  fra  Klostergraven, 
der,  hvor  Axel  stod  med  Bispestaven. 
Høitidslrymnen  over  Skov  og  Sø. 
Du,  som  er  i  Evighed  den  samme! 
Du  ei  slukte  Aandens  rene  Flamme, 
lod  den  i  Aarhundreder  ei  dø. 


Aandens  Flamme  ei  udsluktes, 
hvor  de  gamle  Mure  brast: 
Tempeldøren  ei  tilluktes, 
gamle  Hjørnesten  stod  fast. 
Danmarks  Konger  trøstig  bygged 
paa  den  store  Hjørnesten, 
og  i  Kirkens  Ly  omskygged 
Vidskabs  Haller  Fædres  Ben. 


Her  Anden  Fredriks  Grundværk  stod 
ved  Helligdommens  Side; 
herfra  udgik  med  Aand  og  Mod 
dansk  Ungdomskraft  saa  vide. 

Her  Fjerde  Christians  Heltehaand 
paa  Værket  Kronen  satte; 
her  lærte  kjæk  den  danske  Aand 
medfødte  Kraft  at  fatte. 

Her  Femte  Fredrik  s  Visdomsbud 
den  Fugl  til  Liv  gjenvakte, 
som,  hvergang  den  paany  flei  ud, 
et  Himmelfrø  hjembragte. 

Dens  Fjedre  snrykket  blev  med  Guld 
af  Store  og  af  Vise, 
og  Røst  den  fik,  helt  underfuld, 
de  Ædles  Navn  at  prise. 

Den  priste  Helt  og  Bisp  og  Drot, 
den  Viddets  Skjald  ei  glemte, 
som  drev  med  aandløs  Lærdom  Spot, 
men  Guld  til  Visdom  gjemte. 

Og  Fønix  nævnet  blev  i  Nord 
den  Fugl  med  Guldfjer-Ringen; 
med  Sollys-Krandsen,  ørnestor, 
den  løfted  Purpurvingen. 

Den  fløi  mod  Sky  med  Liv  og  Lyst, 
hvor  ofte  den  end  daled; 
den  høit  med  danske  Aanders  Røst 
til  fjerne  Slægter  tåled. 

Og  see,  hvad  Fædres  Aand  formaaer, 
trods  Tid  og  Storm  og  Flamme! 
Af  Asken  brændte  Fugl  opstaaer 
af  gamle  Fønixstamme. 

End  lever  Fjerde  Christians  Aand 
i  Axels  Klosterskygger; 
Her  Sjette  Fredriks  ædle  Haand 
paa  Fædres  Grundvold  bygger. 

Fromme  Sjæle!    Ædle,  som  henfore! 

Kongeaander,  høie,  store! 
I,  som  fordum  stod,  hvor  nu  vi  staae! 
I,  som  bygged  trøstig  paa  Guds  Naade! 
I,  som  haabed  fromt  og  freidigt  saaede 
til  den  Høst,  som  andre  Slægter  saae! 

Seer  nu  atter  hid  fraoven! 

Skuer  atter  kjærlig  ned  til  Skoven, 

hvor  de  gamle  Haller  stod! 

Ei  i  Grus  de  ligge  øde; 
Atter  lever  gjenfødt  her  det  Døde  — 
Priser  Gud  med  os  for  Fredegod! 


Din  er  Magten,  store  Gud! 
Din  er  Æren,  Kongers  Fader! 
Aanden,  som  fra  dig  gik  ud, 
ei  den  gamle  Slægt  forlader. 
Høimods  A ander  sendte  du 
til  at  bære  Danmarks  Krone: 
Du  velsigned  Folk  og  Throne, 
kom  din  Salvede  ihu. 


Spiret  bar  han  i  de  mørke  Dage; 
men  han  bar  det  uden  Klage, 
og  det  tyste  huldrigt  i  hans  Haand. 
Flammer  hvirvled,  og  Orkaner  bruste; 
men  hvad  dunkle  Magter  knuste, 
reiste  mægtig  Kjærlighedens  Aand. 

Velsignet  den  være,  den  Kj ærligheds  Aand, 

som  svæver  om  Folk  og  om  Land  og  om  Throne! 

Velsignet  den  Kraft,  som  med  evige  Baand 

bandt  Dannemarks  Hjerter  til  Skjoldungers  Krone! 

Velsignet  den  Tro,  som  i  Fædrenes  Spor 

fuldender  de  Herliges  Idræt  i  Nord! 

Velsignet  det  Minde,  der  reiser  sig  her 

blandt  Minder  om  Fædrenes  Færd! 


Kneis  hoit  over  Skoven 

og  speil  dig  i  Voven 
du  Vidne  om  Skjoldungers  Id! 

Som  Frederiks  Minde, 

mens  Sekler  hensvinde, 
lys  herlig  for  fjerneste  Tid! 

Men  du,  som  alene 

kan  Liv  kalde  frem  mellem  Stene! 

Du  Store,  du  Hoie, 

for  hvem  sig  Keruberne  boie! 
velsign  hvad  der  reistes  af  Menneskehaand ! 
giv  Liv  og  giv  Styrke,  giv  Lys  og  giv  Aand! 

Lad  Dage,  som  svinde, 

udraabe  til  dem,  som  udrinde: 
Vort  Lys  var  et  Glimt  af  Guds  Herligheds  Glands 

pris  Herren!   al  Ære  er  hans. 

B.  S.  Inaemann. 

AD  FESTUM   QVO   INAUGURABITUR  ACADEMIA 
SORANA 

scripsit  versibus  glyconicis  et  asclepiadeis  P.  GL  Fibiger, 
Rector  scholæ  Coldingensis. 


Cum  tu,  Sora,  sinu  tuos 

maternoqve  toves,  molle  et,  amantibus 
ulnis,  discipulos  tenes: 

cum  silvis  resonis  undiqve  sacra  vox 
per  flatum  Zephyri  levem 

patrum  facta  tibi  conciuit,  aut  lacus 
undis  dulce  loqvacibus 

ætatis  strepitat  præteritæ  memor, 
Qvartum  qvæ  patria  tulit 

Ghristianum,  columen  nobile  prosperæ, 
blandå  voce  doce  Tuos,  — 

nec  svavi  superet  tibia  te  sono  — 
qvå  eelsum  patriæ  colant 

patrem  mente,  —  quibus  frondibus  aureis 
heic  Sextus  Freclericus,  ae 

æternis  diadema  implicuisse  amet! 
HU  corda  dicent  Tui, 

Illum  luminibus  respiciant  piis, 
dilecto  genitori  ovans 

circumfunditur  ut  si  roseus  globus 
natorum !    Juvenilibus 

instillaqve  animis  hos  monitus:  aqvæ 
ceu  vena,  aériæ  sinu 

surgens  rupis,  agit,  lucidior  vitro, 
lymphas  irriguas.  parens 

magnorum,  fluviorum,  utilis  atqve  agris, 

carpentiqve  vias,  humi 

si  lassus  recidit  —  robur  ae  hine  novum 
amnis  frigore  amabili 

mox  menibris  veniet  langvidioribus : 
sic  non  mente  humili  datus 

in  lucem,  patriæ  sanctus  amor  scatet, 
ut  fons,  innumeros  potis 

rivos  fundere,  qveis  lætaqve  civitas 
florescat,  vigor  undeqve 

nutrimenta  recens,  ardua  gloriæ 
scansurus,  bibat,  ae  trahat 

virtutis  studium  fallere  nesciæ!  — 
Scandit,  scandit  eo,  Tibi 

natus,  patria!  cui  secula  civicam 
nexerunt,  bonus  Absalon, 

exstincto  lacrimas  fundere  principi 
visus  tune  oculis  trucem 

svetis  impavide  cernere  cuspidem: 
Scandit,  scandit  eo  tuum 

Holbergi!    radians  sidus  amabile, 
Cæcis  qvod  tenebris  dabit 

ætas  nulla,  nefas!  nomen  inertior, 
dum  doctam  tabulæ  manum 

in  Danæ  gremio  Pieris  admovet: 
Arces  Pallidis  en  novæ 

structæ,  Sora!  tibi,  Parthenon  alterum 
fulget,  tollere  verticem 

gaudens  jam  Frederici  auspicis  ratis! 
Artes  egregiæ  Tuos 

heic,  ceu  nectareus,  semper  alent,  latex: 
ut  circum  volitat  cohors 

montem  densa  thymo  luxuriantem  apum, 

palatur  per  hymettias 

herbas,  ambrosios  pascitur  et  cibos. 
Lucis  in  Frederki  eris 

gratis,  Sora!  ferax  tu  violarium: 
caræ  tu  serie  decus 

annorum  paries  haud  leve  patriæ, 
ornabunt  tua  germina 

Dan  am  florilegam  divite  copiå. 


EIS  TUN   KAQlEPSiSIX  THE  AKAAHMIA2 
SSiPANJOS 

coddgtov    GU7iq.bxo7q    oxi%ocg    ovvexu'iuxo    TI.    T.    øiffiyeg. 


Er^éQov,    nuxgig,   xivu    Øcofdov   tig  oov, 

1]     H&OV    GXlkfit]    TIuQlOV    XguXOVVXU, 

Ixxulelg   aif.iPO)g  legrja,   nolov, 

iVVOflU    Qi£tlV\ 

"Avdgu  vvv  y ,  ov  kwiov    ovx  t&gexpug, 
Aaviu,   {irjxeg,   (xsyu^vjcOQiaai 
xvåioin ,   uiii,   oxeyuvov   nhtxin&ut, 
naiolv   ucoxu. 

Ov  yug  tig  nihuvg,   ugextj   xguxtaxovg 
xiiftmv  xovg  aov  negiduvxug  iq.i 
nul   xulwv  ccxtcSv,  ov   /iiovovg  oxgiyovoa 
Ofi/nara   quidgu, 

xo    n^éog  gu  JTvtj^ioovvr]  ftuy^xoiv 
ivéiécog  —    Oviooel,   Auvnjl  xe  cPuv£uv, 
tov  x'  'lovk,   —    ulwviov  fiiax    uoiåuig 
£rjv  yf  -dvyuxgaiv, 

«AA«    nul  6mq    txykuocprjfi'  OQi'iac 
i]'§iwaag   rolg   xakoy.dya&o7o w , 
o'hvveg  Gnovå'i]  nvxivwg  uquvquv 

ool    Q     iyétoQ'/QVV' 

zrjvd    b&iv  fikd<7Tt]/iiec  xv^m  ufxurav 
evq>Quvog  nav,    EaneQido)v  r(  %Qvooug 
xapnog  t£.av&il,   aocpla  re  naau. 
ivvo/iiia  rf. 

ToiyuQOvv,   Makklyyu,   xouqz,    naxQug 
m  gr/A?;£  yevvaiorccT    vie\  ftda, 
%uiQ  ,    A&r}vctiri  ykvAfgdf   Ikalav 
%f7of  tyvrevnagl 

i]v  tTbJv  xvxkoj   Tant'yctvT    i'douo 
tut(jug   qvkkoig,   dyccnwau,    ^Mpu, 
tjdv   ftnkkovauv,   TQO(f<l/.irji/  ukudlonovg 
anq.t,7ifTojaav. 

XutQi  £T,   %Qt]0&' ' ,   O)  f.td/.a    ku/uiQfx    gtiqvuv 
uotqu  xoG[if7,   (jvufHoha  Tmvd\   a  ttuvtij 
rt]v  odov  ■delxTt'jpid   aoi  niq^vB,  — 
aGT()    aQtrdoivl 

77.    r.   QlptyiQ. 


Sang  efter  Ballet  ved  Sorø  Akademies  Indvielse 
22de  Mai  1827. 


Danmark  er  et  herligt  Land 
alt  med  sine  Enge; 

ikke  frygter  lave  Strand 
Bølgerne  i  Senge; 
milde  Lufte  boltre  sig 
blidt  paa  Zefyrvinger, 
Vaarens  Forbud  stoltelig 
høit  i  Luft  sig  svinger. 

Sjelund  er  en  deilig  0 
i  de  danske  Vande; 
yndig  blusser  Sjølunds  Mø, 
det  maa  hver  Mand  sande, 
skjønnere  ved  Sjølunds  Kyst 
blusser  danske  Vove, 
naar  den  hviler  Bryst  mod  Bryst 
høit  mod  Danmarks  Skove. 

Sorø  er  en  lille  By 
under  Bøge  skygge, 
gjerne  vi  i  Bøgens  Ly 
Kundskabs  Tempel  bygge. 
See,  det  staaer  ved  Søens  Bred 
alt  i  Bøgelunde, 
gid  at  det  i  Evighed 
saadan  stande  kunde. 

Fuglen  steg  fra  Baalets  Skjød 
alt  med  Regnbuvinger ; 
den  har  hørt,  at  Sangen  lød, 
den  et  Budskab  bringer. 
Hører  —  Fuglens  stille  Sang 
gjennem  Salen  toner, 
sagte  lyder  hellig  Klang 
fra  de  høie  Zoner. 

«Høit  sig  hvælver  Templets  Hal, 
høit  min  Lovsang  lyder, 
høit  og  helligt  er  det  Kald, 
som  mig  Almagt  byder. 
Jeg  skal  svæve  høit  i  Sky 
over  Templets  Tinde; 
natlig  Mulm  og  Morgengry 
skal  mig  der  gjenfinde.» 

Fuglen  kvad,  og  Sangen  lød 

dybt  i  Sjælens  Gjemme; 

stedse  der  i  hellig  Glød 

tone  skal  hin  Stemme. 

Vi  vil  mindes  mangen  Gang 

Sorøs  Bøgeskove, 

Templet  under  Skovens  Hang 

ved  den  sølvblaa  Vove. 


Fr.  Petit, 
Akademist. 


Ved  Sorø  Akademies  Indvielse. 


Hil  dig,  Musers  lyse  Hal 
i  din  Krands  af  Skove! 
Hil  dig,  venlige  Krystal, 
Sø  med  blanke  Vove! 
Tone  høit  fra  Ynglings  Bryst 
her  i  Venskabs  Kjæde 
Livets  rene  Foraarslyst, 
Sorøfestens  Glæde! 

Prises  bør  i  Glædens  Stund 
Han,  som  kjærligt  vilde 
i  sin  skjønne  Sorøland 
aabne  Kundskabs  Kilde. 
Fredrik!   Dig  vi  først  og  sidst 
skylde  Krands  at  binde, 
Saga  reiser  dig  forvist 
lier  et  evigt  Minde. 

Thi  i  Ly  af  Danmarks  Eg, 
Skjoldungtræets  Stamme, 
Fønix  af  sin  Aske  steg 
luttret  i  sin  Flamme. 
Snart  med  kraftigt  Vingeslag 
den  mod  Skyen  svæver, 
og  paa  sin  Gjenfødselsdag 
høit  sin  Jubel  hæver. 

Her  vi  skal  i  Lundens  Skjød 

Visdoms  Sæd  annamme, 

her  skal  Aandens  stille  Glød 

pustes  op  til  Flamme. 

Her  os  leder  kjærlig  Haand 

gjennem  Ungdomshaven, 

her  vi  knytte  mangt  et  Baand, 

som  er  stærkt  til  Graven. 

Gjenfødt,  stedse  Sorø  du 

fostre  Sønner  gjæve, 

i  hvis  takopfyldte  Hu 

evig  du  maa  leve! 

Høit  for  Fredrik  ton  vor  Sang! 

Han  vor  Fest  forskjønner-, 
gid  han  see  i  os  engang 
Danmarks  brave  Sønner. 


H.  H.  Blache. 


Lykønskning  til  Sorø  Akademie  fra  Kjøbenhavns 
Universitet. 


Hil  dig,  Søster  Sora!  hil! 

—  ældre  Søster  siger:  — 
som  en  Fønix  af  din  Ild 

du  forynget  stigeT. 
Henrykt  fjerde  Christian 

seer  sin  Yndlingsdatter, 
kaldt  til  Liv  af  vor  Trajan, 

skjøn  fremblomstre  atter. 

Signende  fra  Himmelen 

Absalon  nedsmiler, 
Holbergs  Øie  glad  igjen 

paa  hans  Sora  hviler, 
Sneedorfs,  Krafts  og  Guldbergs  Aand 

dvæler  her  med  Glæde, 
huldt  omsvæver  Haand  i  Haand 

fordums  Lærersæde ! 

Elskte  Sora!    søsterlig 

vil  vi  sammen  vandre; 
Eet  er  Maal  for  mig  og  dig; 

Held  os  til  hverandre! 

2* 

Det  bevinge  vore  Fjed, 

at  vi  gaae  til  Glæder, 
til  vor  fælles  store  Med, 

Danmarks  Held  og  Hæder! 

Laurer  i  din  Hauge  groe, 

Eg  i  dine  Skove, 
de  din  Ungdom  minde  fro, 

hvad  den  begge  love. 
Aldrig  det  af  Hu  den  gaa, 

hvor  det  smukt  mon  stande, 
naar  de  venligt  favnes  paa 

Hædersmandens  Pande. 

Thi  til  denne  Hoitids  Fryd 

søsterlig  til  Lykke! 
Bliv  du  Danparnassets  Pryd, 

som  vort  Sjølunds  Smykke! 
Hæv  dig,  Fønix!  høit  i  Sky, 

elsket,  signet,  æret; 
Søster  Sora!   bliv  paany, 

bliv,  hvad  du  har  været! 

K.  L.  Rahbek. 


Til  Kjøbenhavns  Universitet  fra  Sorø  Akademie. 


Tak,  ældre  Søster,  for  din  Sang. 
den  mig  af  Hjertet  glæder; 
den  Stemme  har  en  liflig  Klang, 
hvormed  en  Frænde  kvæder; 

ja  Frænde  er  og  bliver,  hvad 
Bisp  Absalon  har  grundet: 
I  Bøgelund  en  Klosterstad, 
en  Kongestad  ved  Sundet. 


I  mange  Aar  var  taus  min  Røst, 
Suk  lød  ved  Sorø-Navnet, 
i  ublid  Stund  var  dog  min  Trøst, 
jeg  var  i  Danmark  savnet. 
Jeg  var  som  en  bortfløien  Fugl, 
halv  glemt  var  alt  mit  Minde, 
men  Reden  her  i  Bøgeskjul 
jeg  vidste  at  gj  erånde. 

Nu  venlig  Røst  fra  Axels  Havn, 

fra  en  navnkundig  Søster 

den  Yngre  her  i  Lundefavn 

paa  Høitidsdag  forlyster. 

Du  hilser  som  en  Fønix  mig  — 

o,  maatte  Fuglen  svinge, 

af  Ild  gjenfødt,  mod  Skyen  sig 

med  Ildkraft  i  sin  Vinge. 


O  maatte  Kvad  og  Lærdoms  Ord 

rundtom  i  Landet  tale, 

at  der  er  anden  Røst  i  Soer 

end  Sang  af  Nattergale; 

at  andre  Træer  her  kan  groe, 

som  Sjælen  kan  fornøie, 

end  fra  Parnas  og  Kongebro 

kan  see  et  flygtigt  Øie. 

Da  Søsteren  ved  Øresund 

i  Kongestad  sig  glæder, 

at  Søsteren  i  Bøgelund 

i  gode  Fodspor  træder. 

Den  Yngres  Tak,  den  Ældres  Smil 

maa  Slægtskab smærket  være, 

saa  gaae  de  begge  mange  Mil 

paa  Vei  til  Danmarks  Ære. 

Chr.  Wilster. 


Anm.  Foruden  disse  i  Anledning  af  Sorø  Akademies  Ind- 
vielsesfest skrevne  Sange  og  Digte  findes  et  latinsk  Digt  af 
Laurids  Engelstoft  (Carnien  quoWcademiæ  Soranæ  inter  solennia 
inaugurationis  publicæ  d.  xxi  Maji,  a  mdcccxxvii  gratulatur 
Laur  Engelstoft  etc),  med  en  dansk  Oversættelse  i  meget  slette 
Hexametre  og  Pentametre  af  Rahbek,  men  navnlig  dets  Længde 
har  været  til  Hinder  for  dets  Optagelse  i  denne  Samling. 


Sang  for  Soranere. 

(1837.) 


Sorø,  Krands  af  Sø  og  Skove! 

Stille  Klostervang! 
0  med  Himmelspeil  i  Vove! 

Lund  med  Fuglesang! 
Lærdoms  Hjem!    Bedrifters  Have! 
Minders  0  med  Heltegrave! 
Du  os  kalder  skjønt  tilbage 
Valdemarers  Dage. 

Groer  der  Glemselsurt  i  Dale 

over  Heltes  Bryst, 
synker  Kj ærlighed  i  Dvale, 

tier  Mindets  Rest  — 
her  med  store  Tiders  Sjæle 
Mur  og  døde  Sten  skal  mæle; 
her  med  friske  Ungdomstunge 
Mindets  Fugl  skal  sjunge. 

Søen  blinker,  Skoven  suser 

deilig  her  i  Vaar; 
Himmelspeilet  mildt  sig  kruser, 

Nattergalen  slaaer; 
Lærdoms  stille  Klosterhave 
blomstrer  end  med  Heltegrave; 
Axels  Aand  i  Aftenstunden 
suser  gjennem  Lunden. 

Blinker  Vinteris  paa  Vove, 
slumrer  Mark  og  Dal, 
tier  Fugl  i  mørke  Skove, 

her  er  Liv  i  Sal: 
Brændte  Fugl  med  Purpurvinger 
her  sig  fra  sin  Aske  svinger, 
gjenfødt  Liv  i  Vinterstunden 
toner  gjennem  Lunden. 

Hæv  din  Bøst  i  høie  Sale, 
Fugl,  som  ei  kan  døe! 

Spred  med  Sang  henover  Dale 
Livets  Kjærnefrø! 

Bring  til  Dage,  som  oprinde, 

vore  høie  Fædres  Minde! 

Gjennem  fjernest  Tid  den  bære 
Sjette  Fredriks  Ære. 

B.  S.  Ingemann. 


Translokationssange. 


1.    Dnloe  domum,  * ) 

Concinamus.  o  sodales! 
Eja.  qnid  silemus? 
Nobile  canticum. 
Dulce  melos  domum. 
Dulce  domum  resonemus! 

Chorus. 
Domum,  domum,  dulce  domum, 
dulce,  dulce,  dulce  domum, 
dulce  domum  resonemus! 

Appropinquat  ecce  felix 
Hora  gaudiorum. 
Grave  negotium 
Sequitur  otium 
Meta  petita  laborum. 

Chorus  ut  supra. 

Musa  libros  mitte  fessa; 
ZVIitte  pensa  dura: 


*)  Udg.  har  ment,  at  denne  Sang,  med  samt  sit  naive  Kjøkken- 
latin,  dog  var  saa  populær  blandt  Soranerne,  at  den  burde 
have  en  Plads  i  denne  Samling. 

Mitte  negotium; 
Jam  datur  otium; 
Me  mea  mittito  cura. 

Chorus  id  supra. 

Heus,  auriga,  fer  caballos, 
Eja  nunc  eamus! 
Limen  amabile, 
Matris  et  oscula, 
Suaviter  et  r  ep  etamus. 

Cliorus  ut  supra. 

Concinamus,  ad  Peiiates 
Vox  ut  audiatur: 
Phosphore,  quid  jubar 
Segnius  emicans 
Gaudia  nostra  moratur V 

Chorus. 
Domum,  domum,  dulce  domum, 
Dulce.  dulce,  dulce  domum, 
dulce  domum  resonemus. 


2.     Hellig  er  vor  Ungdoms  Lyst. 

Hellig  er  vor  Ungdoms  Lyst, 
tillidsfuld  sin  Krands  den  sanker; 
bag  det  muntre,  lette  Bryst 
spire  Aandens  rige  Tanker. 
Med  Fortrøstning  Hjertet  gaaer 
sin  Forjættelse  imode; 

liflig  er  vor  Ungdoms  Vaar, 
paa  vor  Kind  dens  Roser  gløde. 

Over  Sjælens  dybe  Ro 
Dagens  G-jerning  trofast  værner, 
Barnehjertets  Drøm  og  Tro 
modnes  mider  Nattens  Stjerner; 
Brystet  fyldes  Aar  for  Aar 
rigere  af  Livets  Toner, 
liflig  er  vor  Ungdoms  Vaar. 
Ha  ab  et  bygger  i  dets  Kroner. 

Under  Kj ærlighedens  Tugt 
voxer  Sjælens  unge  Vinge, 
men  den  modne  Kundskabs  Frugt 
kan  kun  ægte  Troskab  bringe. 
Voxer  Byrden  Aar  for  Aar, 
stærkere  blier  Hjertets  Flamme; 
liflig  er  vor  Ungdoms  Vaar, 
freidigt  Mod  staaer  ei  til  Skamme. 

Haab  og  Tillid  er  vor  Skat, 
Sorgen  skal  den  ei  fordunkle; 
sent  i  Alderdommens  Nat 
som  en  Stjerne  skal  den  funkle. 
Synker  Livet  Aar  for  Aar, 
dog  dets  Rigdom  sig  udfolder; 
liflig  er  vor  Ungdoms  Vaar, 
i  sit  Skjød  den  Himlen  holder. 

J.  Paludan-Muller. 

Konfirmatioiiskantate. 


Før  Konfirmationen. 

Priser,  o  priser  den  Eviges  Navn! 
Aanden  sig  nærmer  i  hellige  Toner; 
Børnene  kalder  den  store  Forsoner. 
vil  dem  velsigne  i  frelsende  Favn. 

Kommer,  o  kommer!  —  vi  hore  ham  sige: 

Eder  tilhører  Himmelens  Rige. 

Følger,  o  følger  den  salige  Røst! 

Du,  som  han  favned,  før  Læben  tik  Stemme, 

nu  skal  du  aldrig  Indvielsen  glemme, 

synk  til  den  Helliges  Bryst! 

Dig  han  elsked,  før  du  Lyset  skued, 

dig  han  elske  skal,  naar  det  er  slukt; 

han  har  Slangen  knust,  hvis  Braad  dig  trued; 

han  har  Gravens  store  Segl  oplukt. 

Følg  ham  fromt  i  Livet  og  i  Døden! 

see  hans  Vei,  den  gaaer  mod  Morgenrøden; 

tag  hans  Kors  og  sværg  ham  evig  Tro! 

og  du  i  hans  Paradis  skal  boe. 

Salighed  han  dig  beredte, 
skrev  dit  Navn  i  Livets  Bog. 
See,  de  Arme  er  udbredte, 
som  fra  evigt  Mulm  dig  drog. 
Fra  hans  Øie  Lyset  blinker; 
i  dets  Straaler  hæv  din  Aand! 
Fromme  Barn!  din  Jesus  vinker: 
Giv  din  Sjæl  kun  i  hans  Haand! 

Efter  Konfirmationen. 

Det  er  fuldbragt  —  du  har  det  hørt, 

o  Gud!  du  har  det  skuet: 

Indvielsen  har  Sjælen  rørt, 

og  Hjertet  fromt  opluet; 

med  Taarer  dine  Kristne  smaa 

velsignet  for  dit  Aasyn  staae. 

Forlad  dem  ei  i  Prøvens  Stund, 

du  evige  Forsoner! 

Opvæk  dem  af  den  store  Blund 

med  Naadens  Himmeltoner! 

Lad  frelst  dem  for  dit  Aasyn  staae, 

naar  Jord  og  Himmel  skal  forgaae! 

Omsus  dem  med  dit  Vingeslag, 
du  Aand  fra  Lysets  Rige! 
Lad  ei  dem  glemme  Pagtens  Dag, 
naar  Verdens  Længsler  stige! 
Omsvæv  dem  saligt,  hvor  de  gaae, 
til  hist  de  for  Guds  Aasyn  staae. 

B.  S.  Ingemann. 


Morgenlovsange. 


Vaagn  og  bryd  i  Lovsang  ud, 
vaagn,  hver  Sjæl  paa  Jord,  som  sover! 
Himlens  Engle!   takker,  lover, 
priser  med  os  Livets  Gud! 


29 

Tak  for  Dagen,  som  oprinder! 
Tak  for  Himmellyset  hist! 
Tak  for  Gravens  Seiervinder ! 
Tak,  o  Gud,  for  Jesum  Krist! 

Tak  for  Aanden,  du  os  gav, 
som  ei  Nat,  ei  Død  udslukker! 
Tak  for  Aanden,  som  oplukker, 
sprænger  mægtig  Sjælens  Grav! 
Tak  for  Livet,  som  henfarer! 
Tak  for  det,  som  varer  ved! 
Livets  Herre  og  Forklarer! 
Tak  og  Pris  i  Evighed. 


Lover  Herren!   han  er  nær, 
naar  vi  sjunge,  naar  vi  bede ; 
samles  i  hans  Navn  vi  her, 
er  han  midt  blandt  os  tilstede. 
Pris  ham  Gamle,  pris  ham  Unge, 
pris  hans  Navn,  hver  Barnetunge! 

Herre,  vær  os  evig  nær! 
Vær  os  nær,  naar  Sol  oprinder, 
og  naar  Sol  og  Stjerneskjær 
i  den  dybe  Nat  forsvinder! 
Lad  din  Aand  ei  fra  os  vige, 
til  vi  see  dig  i  dit  Rige! 

Herre,  Fader!    lad  min  Tunge 
som  min  Sjæl  lovprise  dig! 
Himlens  Fugle  dig  lovsjunge, 
naar  din  Sol  opløfter  sig. 
Alt,  hvad  aander,  lover  Gud: 
Jorden  smykker  sig  som  Brud, 
og  i  Himlens  Straaleklæder 
Mark  og  Sø  og  Skov  sig  glæder 

Lad  paa  Morgenrødens  Vinge 
Sjælen  løfte  sig  fra  Jord! 
Herre,  lad  min  Aand  sig  svinge 
til  det  Lys,  hvori  du  boer! 
Lad  forklaret  mig  engang 
i  en  salig  Morgensang 
med  Serafers  Hymnetone 
hilse  Lyset  om  din  Throne! 


Vær  lovet,  du,  som  evig  vaager, 
mens  Verdner  slumre  under  dig! 
dit  Vink  bortvifter  Jordens  Taager, 
og  Nat  til  Dag  forvandler  sig. 
Du  kom  dit  mindste  Barn  ihu, 
vor  Gud  høilovet  være  du ! 

Du  aabned  vore  Øienlaage, 
de  lukkes  evig,  naar  du  vil  — 
O,  lær  os  bede,  lær  os  vaage 
og  prise  dig,  mens  vi  er  til! 
Lad  ogsaa  Sjælens  Øie  see! 
Vor  Gjerning  i  dit  Navn  lad  skee. 

Og  hvad  vi  see  og  hvad  vi  høre, 
hvad  Sjælen  fatter  af  din  Aand  — 
lad  det  til  dig,  vor  Gud,  os  fere! 
Vor  Salighed  er  i  din  Haand. 
Indslut  al  Verden  i  din  Favn! 
Bønhør  os  Gud  i  Jesu  Navn! 


Bleg  Morgenstjernen  smiler  og  forsvinder, 
et  større  Lys  nu  over  Jord  oprinder; 
det  kommer  hist  fra  Østens  Palmeskove  — 
op  Gud  at  love! 

Udsmyk  dig  Jord,  med  Glandsen  fra  det  Høie! 
Opløft  dig,  Sjæl,  og  straal  i  Fryd  mit  Øie! 
Med  Stjernen  hist  gik  fordum  Østens  Vise 
Guds  Søn  at  prise. 

Du  Aandesol,  for  hvem  hver  Stjerne  svinder! 
den  Sjæl  ei  doer,  for  hvem  dit  Lys  oprinder. 
Vær  lovet,  Gud,  for  Himmelmorgenstunden  — 
den  er  oprunden! 


(Løver  da  g  Morgen.) 

Stig  frem,  o  Dag  med  Dødens  Minde! 
I  Graven  Livets  Konge  laa: 
Hvad  Jorden  eier,  maa  forsvinde, 
hvad  Verden  gav  os,  skal  forgaae; 
dog  selv  paa  Dødens  stille  Dag, 
o  Gud,  vor  Lov  og  Pris  modtag! 

Ei  Død,  ei  Grav,  ei  Mørkets  Rige 
forfærde  dem,  som  paa  dig  troe! 
Skal  jeg  i  Skyggers  Dal  nedstige, 
min  Sjæl  skal  ei  i  Natten  boe; 
tillukkes  Graven  over  mig, 
min  Gud,  jeg  lever  dog  i  dig. 


#•  S.  Ingemann. 


Bordbønner. 


Før  Bordet. 


Gud,  du  har  skabt  os  ved  dit  Ord, 
for  hver  du  har  beredt  dit  Bord; 
vi  bede  dig  i  Jesu  Navn: 
Lad  Alting  tjene  os  til  Gavn, 
oplad  for  os  din  milde  Haand 
og  styrk  os  naadig  ved  din  Aand! 


Efter  Bordet. 

Vi  takke  dig,  vor  Fader,  Gud! 
Alt  Godt  gaaer  fra  din  Himmel  ud, 
din  Godhed  naaer  fra  Slægt  til  Slægt, 
vi  stole  paa  din  Varetægt; 
giv,  at  vi  elske,  lyde  dig 
og  prise  dig  evindelig! 

B.  S.  Ingemann. 

Prøver  af  Festsange  til  Kongens  Fødselsdag. 


1.    Til  Frederik  VI.  den  28de  Januar  1836. 

Rundt  i  Landet  Høitidsstund 
vinker  glad  til  Gilde, 
skulde  da  i  Sorølund 
Læben  tie  stille? 
Liden  Stad  ved  Danmarks  Fryd 
staaer  ei  stum  og  ene-, 
Tempel  uden  Sangens  Lyd 
var  kun  døde  Stene. 

Hvor  de  hulde  Muser  Ly 
bar  saa  venligt  funden, 
Hjertet  synge  maa  i  Sky 
som  eu  Fugl  i  Lunden. 
Drottens  Fest  er  Høitidsdag, 
Høitids  Sprog  er  Sange; 
evig  Krands  paa  Templets  Tag 
til  hans  Pris  skal  prange. 

Kongen  selv  i  Templet  sad, 
han  i  Soer  lod  bygge; 
til  sin  Gud  hans  Hjerte  bad, 
Værket  at  betrygge; 
Kongebøn  har  megen  Yægt, 
skal  velsignet  være! 
Kongedaad  til  sildig  Slægt 
herlig  Frugt  skal  bære! 

Storme,  klædt  i  Sølvmors  Pragt, 
vildt  i  Lunden  spøge; 

3 

Granen  leer  i  Naaledragt 
ad  forfrosne  Bege; 
men  i  Tempelhaven  staae 
Træer  med  friske  Blade, 
hvor  de  muntre  Fugle  slaae 
livligt,  sommerglade. 

Og  med  festlig  Sang  i  Sky 
skal  de  høit  sig  svinge, 
og  fra  gamle  Soreby 
Drotten  Hyldest  bringe: 
Maatte  han,  for  hvad  han  gav, 
Tak  i  Gjerning  finde; 
paa  vor  Tak  er  jo  hans  Krav 
evigt  som  hans  Minde. 

Chr.  Wilster. 


2.    Til  Christian  VIII.  den  18de  September  1846  (?). 

Medens  Glæden  slaaer  sin  Vinge 
ved  vor  stille,  dybe  So, 
skal  igjennem  Toner  klinge 
Troskabs  Ord,  som  aldrig  døe; 
Ordets  Klang  har  Liv  og  Fylde, 
hvor  de  danske  Hjerter  slaae; 
Damarks  Konge  vil  vi  hylde, 
inden  Festens  Timer  gaae. 

Nye  Tiders  friske  Kime 
sprænge  vil  de  gamle  Baand, 
just  i  Kampens  Alvorstime 
lagdes  Riget  i  hans  Haand. 

Danmarks  Haab  med  Kronens  Byrde 
hviler  paa  hans  Skulder  stærk, 
som  en  vagtsom,  trofast  Hyrde 
vil  han  vogte  paa  sit  Værk. 

Hvergang  Løvet  atter  falder, 
Sommersolen  synker  ned, 
mindes  her  vi  ham,  som  kalder 
Danmarks  Haab  sit  Hjertes  Fred. 
Glædens  Roser  skal  udspringe 
under  Festens  Lys  og  Glands; 
som  et  Smykke  vi  dem  bringe 
til  Kong  Christians  Hæderskrands. 

J.  Paludan- Muller. 


3.     Til  Frederik  VII.  den  6te  October  1849. 

Frisk  og  freidig  Danmark  feirer 

Folkekongens  Fest! 
Med  hans  Løsen  Dansken  seirer: 

Frem  «med  Gud*  er  bedst! 
Djærvt  har  Danmarks  Sønner  kæmpet. 
Helteblod  har  Mordbrand  dæmpet  — 
Eet  kan  ingen  Brand  fortære: 

Det  er  Danmarks  Ære! 

End  staaer  feirest  Træ  i  Skoven 

grønt  paa  blodig  Jord: 
brænder  Skoven,  gløder  Voven, 

Ærens  Træ  dog  groer! 
Ved  dets  Rod  har  Kongehaanden 
Magten  delt  med  Folkeaanden ; 
Folk  og  Konge  tro  holdt  sammen, 

jubled  under  Flammen. 

Lad  da  blusse,  lad  da  brænde 

hvad  der  maa  forgaae! 
Grønt  til  alle  Dages  Ende 

Ærens  Træ  skal  staae! 
Sandheds  Aand  paa  Land  og  Bølge 
skal  med  Gud  de  Danske  følge! 
Troskabs  Jubel  skal  omtone 

Folkekongens  Krone ! 

B.   S.  Ingemann. 


III.    Soranske  Notabiliteter. 


Til  H.  F.  Estrup.*) 


Laan  Øre  til  en  lille  Sang! 

En  Mindeblomst  den  være 

paa  Kongsdal  hist  fra  Sorø  Vang 

for  dig  og  dine  Kjære! 

Hav  Tak  for  mangt  forløbet  Aar! 

Hav  Held  til  mange  flere! 

Find  Alt,  hvad  godt  dig  Haabet  spaaer! 

Hvad  kan  dig  ønskes  mere. 

Som  Ymper  i  en  Urtegaard 

vi  Unge  sammen  fredes; 

men  Tiden  løber;  Aar  for  Aar 

vi  mer  fra  Sorø  spredes. 

Dog,  om  vi  spredes  nok  saa  vidt, 

vi  gjemme  tro  dit  Minde, 

og  af  et  Hjerte,  fromt  som  dit, 

vi  sikkert  ei  vil  svinde. 


■)  Afsungen  paa   Sorø  Akademie  28de  Februar  1837  efter  fore- 
gaaende  Aftale  mellem  Lærerne. 

Forynget  staaer  den  svundne  Tid 

igjen  i  Afskedsstunden, 

som  Lov  paa  Gren,  naar  Regnen  blid 

i  Vaar  opfrisker  Lunden. 

En  Hilsen  vi  dig  bringe  maae 

fra  fordums  Sorø  Sønner, 

af  hvem  ved  Dygtighed  ei  Faa 

din  ædle  Virken  lønner. 

Som  voxne  Træer  med  dyben  Rod, 

hel  vanskelig  at  rykke, 

vi  Ældre  ved  din  Side  stod 

i  Tempellundens  Skygge. 

I  Barken  staaer  dit  kjære  Navn 

fra  Livets  blide  Sommer; 

der  skal  det  staae  og  vække  Savn, 

til  Løvfaldstiden  kommer. 

Tag  huld  vor  Mindeblomst  i  Gjern; 

skjøndt  farveløs  og  liden, 

den  vil  dog  i  dit  nye  Hjem 

ei  visne  hen  med  Tiden; 

en  Glemmigei  fra  Sorø  Lund 

tør  flyttes  uden  Vove, 

dybt  har  den  Rod  i  Hjertets  Grund 

som  Bøgen  her  i  Skove. 


Chr.  Wilster. 

Ted  Chr.  Wilsters  Grav. 

(1840.) 


Fred  med  Aanden,  som  bortfoer! 
Fred  med  Støvet,  vi  nedlægge! 
Sjælens  brudte  Form  og  Dække 
gjem,  du  moderlige  Jord! 

Fred  med  Aanden,  som  bortfoer! 
Lyset,  Herren  gav,  ei  sluktes, 
da  de  klare  Øine  luktes; 
ei  udslettes  Aandens  Spor. 

Fred  med  Vennen,  som  henfoer! 
Mindeløs  han  ei  forsvinder: 
Aandens  Værk  med  Livets  Minder 
nævne  skal  hans  Navn  paa  Jord. 

Fred  med  Aanden,  som  henfoer! 


Far  til  Gud!  far  evig  vel! 
—  stille  Afskedsordet  klinger  — 
flyv  med  evig  Friheds  Vinger, 
bad  i  Livets  Væld  din  Sjæl! 

Far  til  Gud!  far  evig  vel! 
Lærer  med  de  sjeldne  Gaver! 
Let,  som  Fugl  fra  grønne  Haver, 
flagred  Sangen  fra  din  Sjæl. 


40 

Tak  til  Gud!    far  evig  vel! 
Tak  for  Daaden!    Tak  for  Sangen! 
Tak  for  Oldtidsharpeklangen, 
som  gjenfedtes  i  din  Sjæl. 

Far  til  Gud!   far  evig  vel! 

B.   S.  Ingemann. 


Paa  Wilsters  Gravsten. 


Han  Oldtids  Skjalde  Ungdoms  Liv  gjengav, 

mens  selv  han  sank  i  Jidlig  Grav. 

Sku  opad  Kjærlighed,  see  fremad  Savn! 

Hist  blomstrer  frisk  hans  Liv  og  her  hans  Navn. 

B.   S.  Ingemann. 


J.  H.  Bredsdorff. 

(1842.) 


Fra  Kundskabsrigets  aabne  Boger 
den  Lærdes  Hoved  sank  mod  Jord. 
Ei  mer  ved  Lampens  Lys  han  søger 
i  Sten  og  Plante  Visdoms  Spor; 
ei  mer  med  stille  Forskerlyst 
han  samler  Frø  til  Aandens  Høst. 

Ved  Dødens  Haand  paa  Sandheds  Veie 
han  gik,  hvor  Luft  og  Sti  var  trang. 

Med  Jesu  Christi  Liv  i  Eie 
han  gik  med  Haab  og  Tro  sin  Gang: 
Han  saae  fra  Kundskabstræets  Læ 
mod  Livets  eviggrønne  Træ. 

Guds  Fred  med  Sjælen,  som  fuldendte 
sin  stille  Gjerning,  from  og  tro! 
En  større  Lampe  Gud  ham  tændte; 
han  staaer,  hvor  Livets  Palmer  groe. 
Den  gode  Strid  han  ærlig  stred  — 
Gud!   glæd  hans  Sjæl  i  Evighed! 

J5.  <S.  Ingemann. 


Mindedigte  over  G.  H.  Waage. 

(1842.) 


1. 

Fra  Dødens  Land  der  faldt  en  Skygge: 
et  Lys,  vi  havde  kjært,  blev  slukt; 
et  Øie  vaaged  for  vor  Lykke; 
det  Øie  mægtigst  Haand  har  lukt. 
En  Faders  Røst  iblandt  os  lød  — 
den  Røst  er  stum  —  den  Fader  død. 

Men  ei  forstummer  Hjerterøsten 
med  stille  Tak  i  sønligt  Bryst, 
og  ei  uddøer  paa  Vinterkysten, 
hvad  Livet  sang  med  Sommerrøst. 
Hvor  mægtigst  Haand  har  Øiet  lukt, 
blev  Kjærlighedens  Lys  ei  slukt. 

Til  alle  Sjæles  store  Fader, 

til  alle  Verdners  Gud  han  drog: 

i  Livets  Væld  hans  Sjæl  sig  bader; 

hans  Aand  sit  Vaarpaulun  opslog1  — 

der  høre  han  i  salig  Fred 

en  Gjenklang  af  vor  Kjærlighed! 

S.  S.  Ingemann. 


Hvil  nu  sødt  i  stille  Fred! 
Over  Stjernerne  er  Hvile! 
Du  blev  kaldt  og  maatte  ile 
til  din  Faders  Herlighed. 

Livets  Herre  har  du  kjendt; 
bar  hans  Billed  paa  din  Pande. 
Fra  Forjættelsernes  Lande 
har  han  dig  sit  Budskab  sendt. 

Du  er  vandret  bort  i  Tro 
Herrens  Ansigt  at  beskue. 
Aldrig  slukkes  Livets  Lue, 
i  din  Sjæl  hans  Aand  vil  boe. 

For  din  Gud  er  du  kaldt  frem, 
Livets  Toner  er  ei  døde! 
Nyfødt  skal  dit  Hjerte  gløde 
i  din  Faders  rige  Hjem. 

J.  Pahtdan-Mi'dler. 

De  to  Dage. 

(1838.) 

To  favre  Elskovsdage 
jeg  mindes  med  stille  Lyst; 
med  Sang  de  komme  tilbage, 
med  tusinde  Minders  Røst. 

Den  første  Dag  bortflyede 
med  Vinger  af  Elskovsord: 
Hun,  til  hvis  Hjerte  jeg  tyede, 
paa  Guldsnekken  med  mig  foer. 

Os  vugged  klare  Strømme: 
I  Strømmens  Dyb  det  klang, 
og  alle  Tanker  blev  Drømme, 
og  Drømmene  Elskovssang. 

Det  var,  som  nu  jeg  vidste, 
hvad  Blomsterne  tænkte  paa; 
hvad  Fuglen  kvidred  paa  Kviste, 
det  kunde  min  Sjæl  forstaae. 

Naturens  Gaaderuner 
mig  tyktes  fuldklar  en  Skrift; 
jeg  saae  i  Timernes  Luner 
en  Evigheds  Storbedrift. 

Og  hvad  hin  Dag  jeg  skimted 
jeg  sang  for  min  Hjertenskjær. 
Ved  Kvæld,  da  Hesperus  glimted, 
hun  smiled  i  Stjerneskjær. 

Den  Dag  var  snart  tilende, 

dog  rig  som  en  deilig  Vaar: 

Ti  skjenne  Timer  hos  hende! 

men  Verden  har  kaldt  dem  —  Aar 

Den  anden  Dag  hensuser 
med  Timernes  Vingeslag; 
klart  Tonestrømmen  ombruser 
min  Kjærligheds  anden  Dag. 

Ei  Drøm  var  mer  min  Tanke: 
I  Verden  min  Sjæl  saae  ud; 
karsk  følte  jeg  Hjertet  banke: 
Jeg  sad  hos  min  Ungdoms  Brud. 

Vi  sad  blandt  grønne  Skove 
i  Hjemmet  ved  stille  Sø; 
jeg  saae  i  Tidernes  Vove 
den  svømmende  Verdensø. 

Det  Liv,  jeg  saae  og  hørte, 
mig  brused  lig  Harpers  Klang; 
det  var,  som  Aander  mig  rørte, 
og  Tidernes  Røst  blev  Sang. 

Jeg  syntes  ei  at  drømme; 
tilbage  dog  Sjælen  saae. 
Jeg  sang  ved  Skovsøens  Strømme, 
og  fast  mine  Haar  blev  graa. 

Endnu  jeg  Dagen  skimter; 
end  seer  jeg  min  Hjertenskjær; 
dog  hist  alt  Hesperus  glimter  — 
hun  smiler  i  Stjerneskjær. 

Den  Dag  er  snart  tilende, 
den  flyer  som  en  Stund  i  Vaar: 
Kun  femten  Timer  hos  hende! 
Men  Verden  har  kaldt  dem  —  Aar 


B.  S.  Ingemann. 


Aftensang  i  Høst. 

Her  er  Fred!  —  o,  her  er  saa  stille! 
Jeg  kan  høre  hvert  faldende  Blad. 
Gjennem  Lindene  Stjernerne  spille, 
hvor  i  Sommernats-Drømme  jeg  sad. 

Her  er  venligt  i  Havestuen: 

Hist  staaer  Halvmaanens  blinkende  Segl; 

med  Orion  paa  Høsthimmelbuen 

den  nedblinker  i  Skovsøens  Speil. 

Som  en  Guldbrud  den  gamle  Sommer 
staaer  forvandlet  i  guldgule  Høst, 
og  med  Evighedsanelsen  kommer 
hendes  Stjerner  fra  Dybet  i  Øst. 

Med  det  høieste  Liv  fortrolig 
straaler  Natten  med  Sirius-Glands, 
og  i  Syvstjerne-Sløret  saa  rolig 
staaer  Naturen  med  Gyldensko v-Krands. 

Her  er  Fred!  —  o,  her  er  saa  stille, 
som  al  Strid  var  i  Verden  forbi. 
Over  Livsdybet  Stjernerne  spille, 
og  en  Evigheds  Glands  er  deri. 

B.  S.  Ingemann. 

Ved  Ingemanns  Sølvbryllup,  30te  Juli  1847. 

1. 

Ved  den  blanke  Sø  i  Bøgeskygge 
deilig  er  den  sommerlange  Dag, 
løber  let  med  Munterhed  og  Hygge, 
Fugle-Sving  i  Sky  og  Harpeslag; 
men  der  er  dog  ei  paa  hele  Jorden 
nogen  Plet  med  Sorølundens  Kaar, 
thi  paa  denne  Bøgeholm  i  Norden 
varer  Dagen  femogtyve  Aar. 

Ja,  saalænge  vared  Sommerdagen 
med  Guldregnen  og  med  Rosen-Flor, 
liflig  toned  Nattergale-Klagen 
med  en  Morgenlærke-Sang  i  Chor, 
smelted  under  Hyrdefløiten  sammen, 
hvor  i  Skygge  og  i  Sommer-Glands 
Bernhard  og  Lucie  sad  med  Gammen, 
bandt  hver  Morgen  sig  en  Brudekrands. 

Hil  da  Eder:    Skjald  med  din  Hyrdinde, 
som  sad  her  den  lange  Sommerdag 
i  Løvsalen  under  Bøg  og  Linde 
mellem  Fuglesang  og  Harpeslag, 
og  saa  med  al  Deilighed  for  Øie, 
og  med  Øie  for  al  Deilighed, 
som  fra  Dybet  og  som  fra  det  Høie 
til  os  stiger  op  og  daler  ned! 

Sommer-Kvælden  nu  paa  Sløret  væver, 
tæt  besaaet  med  gyldne  Stjerner  smaa, 
Lærken  stille  om  sin  Rede  svæver, 
lader  Nattergalen  ene  slaae; 

men  som  i  en  deilig  Sommeraften 
Sangens  Toner  over  stille  So, 
let  hensvævende  sig  hviler  Kraften 
her  paa  Nordens  mageløse  0. 

Sommer-Kvæld  med  Nattergale-Klagen, 
med  Dagrødmen  under  Slør  i  Nord! 
lign  kun  du  i  Længde  Sommerdagen! 
lign  i  Yndighed  det  stille  Soer! 
Brudekrands  af  immerfriske  Blommer! 
duft  om  hvide  som  om  gule  Haar! 
mageløs  som  Bøgeholmens  Sommer, 
duft  nu  sødt  i  femogtyve  Aar. 

N.  F.  S.   Grundtvig. 


Hvor  Lind  og  Bøg  tilsammen 
opreise  Vaarens  Pragt, 
og  kølt  for  Sommerflammen 
har  dunkle  Skygger  lagt, 
der  hjem  en  Sanger  førte 
forlængst  sin  Ungdoms  Brud, 
og  mens  han  Harpen  rørte, 
skjød  Hjertet  friske  Skud. 

Han  fyldte  Skovens  Kroner 
om  Sorø  Klostervang 
med  sine  Harpetoner 
med  Hjertets  dybe  Sang. 
Og  naar  nu  Skoven  ryster 
sit  Løv  i  Vaar  og  Høst, 
den  kvæger  og  forlyster 
med  Gjenlyd  af  hans  Røst. 

Af  Minder  overskygget 
og  under  Fuglechor 
lians  Muse  her  har  bygget 
en  Mindehal  i  Nord. 
Hun  lærte  ham  at  skue 
de  gamle  Riddersmænd 
og  gjenuem  Kampens  Lue 
et  nyfødt  Liv  igjen. 

Den  Rost  fra  gamle  Grave, 
som  han  gav  Liv  og  Klang, 
gik  fra  hans  stille  Have 
ud  over  Danmarks  Vang. 
Den  lærte  Barnets  Hjerte 
at  slaae  med  stærke  Slag, 
og  Fortids  Lyst  og  Smerte 
kom  under  Bondens  Tag. 

Og  medens  her  han  lytted 
til  gamle  Kæmpers  Fjed, 
hans  Ungdoms  Brud  beskytted 
den  stille  Arnes  Fred. 
Hver  Dag  der  i  hans  Bolig 
blev  tændt  to  Faklers  Pragt, 
hans  Sjæl  blev  dyb  og  rolig 
ved  hendes  Øies  Magt. 

Een  Tanke  tændte  Ilden 

i  hendes  klare  Blik: 

hun  søgte  hen  til  Kilden, 

hvorfra  al  Fred  udgik; 

hun  gik  med  Længsels  Kræfter 

til  Kunstens  Helligdom, 

paa  Frelsens  Fyrste  hæfter 
hun  der  sin  Tanke  from. 

Saaledes  bort  de  flyve 

i  lige  Lyst  og  Kaar 

de  Timer,  fem  og  tyve, 

«som  Verden  kalder  Aar.» 

Eet  Blund,  een  Drøm  tilsammen, 

eet  Lys  i  Sjælens  Grund 

bevared  Arneflammen 

til  Livets  Aftenstund! 

J.  Paludan-Mi'Uer. 


Til  Ingemanns  70aarige  Fødselsdag,  den  28de  Mai  1859. 

1. 
Med  Guldhornet. 
Nu  sidder  den  gamle  Sanger 
i  Lunden  og  hviler  ud, 
har  Alt.  hvad  hans  Hjerte  forlanger, 
sin  Harpe,  sin  Ungdoms  Brud; 
ei  Krandsen  i  hvide  Lokker 
har  mistet  sit  grønne  Blad, 
end  Folket  sig  lyttende  flokker 
omkring  ham  i  sluttet  Rad. 

Og  ud  til  den  gamle  Sanger 

de  Guldhornet  bar  i  Lund, 

hvor  Tanker  han  sidder  og  fanger 

med  Himlen  i  Øiets  Grund; 

og  mens  han  det  freidig  tømmer, 

mens  Draaberne  trille  ned, 

4 

af  Bægeret  liflig  udstrømmer 
Erindringens  Herlighed. 

I  Skarevis  frem  de  bruse 
hans  Hjertes  og  Harpes  Børn, 
som  Fuglenes  Flokke,  der  suse 
i  Veiret  fra  Busk  og  Tjørn; 
de  maae  ham  vel  Fader  kalde, 
det  brogede  Digterchor, 
hans  Hjerte  jo  slog  i  dem  alle, 
i  alle  hans  Tanker  boer. 

Kong  Valdemars  Mænd  de  kneiste 
og  hilste  med  Vaabengny, 
mens  Jomfruen  blussende  reiste 
sig  mod  ham  og  neied  bly; 
med  Salomon  fjernt  fra  Østen 
den  evige  Vandrer  kom; 
som  Stormen  med  Efteraarsrøsten 
gik  Holger  i  Kredsen  om. 

Og  Guldet  han  hørte  klinge, 

saa  Sangene  lød  igjen, 

som  Folkenes  Tunger  skal  bringe 

til  kommende  Tider  hen; 

de  tusinde  Barnestemmer 

med  Morgen-  og  Aftensang 

han  dybt  i  sit  Hjerte  fornemmer 

derinde  fra  Hornets  Klang. 

Og  Toner  af  Psalmer  lyde 
derud  fra  dets  gyldne  Bund 

som  Englenes  Røster,  der  byde 
Velkommen  i  Morgenstund; 
og  Straaler  af  alle  Drømme 
med  Haab  og  Forlængsel  i 
sig  samle  derinde  og  svømme 
forjættende  ham  forbi. 

Saa  rig  ud  der  Aften  skygger 
han  skuer  sin  Herlighed, 
mens  luende  Purpuret  bygger 
sit  Guldslot  i  Vesterleci 
til  Natten  sig  sammen  drager 
og  Evighedsharpen  klang;  — 
da  freidig  sit  Guldhorn  han  tager 
og  tommer  det  sidste  Gang. 

J.  Pahidan^Muller. 


2. 

Hilsen  fra  Sorø  Akademies  Elever. 

Der  staaer  et  Hus  ved  Sorø  Sø, 
hegnet  af  grønne  Ranker, 
hvorom  der  Tale  gik  paa  0 
og  langs  ad  Bjerge  og  Banker; 
hver  Sommer  klar  sig  om  det  slaaer 
Skygger  af  høie  Linde, 
mens  Aftenstjernens  Hilsen  naaer 
dets  ædle  Herre  derinde. 

Bag  Løvet  har  dets  brudte  Tag 
speidende  tidt  vi  funden, 
og  mødt  dig  selv  fra  Dag  til  Dag 
paa  Vandring  ude  i  Lunden; 

vor  Morgen-  og  vor  Aftenbøn 
lagde  du  os  paa  Tunge, 
og  altid  glad  i  Skoven  gren 
til  Fest  du  gik  med  de  Unge. 

Dig  eier  vel  det  ganske  Nord, 

nævner  dit  Navn  med  Ære; 

hos  os  du  bygger  dog  og  boer, 

Soraner  vilde  du  være; 

det  faldne  Klosters  gamle  Ry 

reiste  du  op  af  Gruset, 

saa  atter  Mindets  Morgengry 

sin  Lysglands  drog  omkring  Huset. 

Og  Husets  Børn  maa  da  vel  og 
Hilsen  og  Bud  dig  bringe, 
saa  Sangens  Røst  og  Hjertesprog 
i  Skovens  Gjenlyd  klinge; 
og  seer  ei  længer  Solen  du 
gløde  mod  Aftenstunden, 
fortælle  skal  vi  da  endnu 
om  Jubelfesten  i  Lunden. 

J.  Paludan-Mvller. 


3. 

Med  Fakkeltoget  fra  Sorø  By. 

Et  Høitidstog  her  kommer 

fra  gamle  Sorøby 

med  Maigren  og  Skjærsommer 

til  Skjaldens  Rosenly. 

Her  offred  han  sig  Pligter, 

her  virked  han  som  Mand, 


53 

her  sang  den  danske  Digter 
til  Ære  for  sit  Land. 

Hvor  Saxo  møisomt  bragte 
for  Lyset  Danskens  Færd, 
der  Fantasus  dig  rakte 
sin  lette  Vingefjær, 
og  under  Bogens  Blade 
du  måned  frem  igjen 
i  Hjelm  og  Pantserplade 
Kong  Volmer  og  hans  Mænd. 

Og  Dagmar  du  tillive 
os  atter  tryllet  har, 
for  end  engang  at  blive 
saa  elsket,  som  hun  var. 
Paa  Fortids  muldne  Rester 
du  reiste  Slot  og  Borg, 
du  Harpen  slog  som  Mester 
i  Glæde  som  i  Sorg. 

Den  lod  i  Morgenstunden 
og  styrked  med  sin  Klang; 
naar  Dagen  var  udrunden, 
saa  trøstende  den  sang. 
Dit  Navn  paa  Toner  svinger 
« sig  over  Land  og  Sø : 
mens  Nordens  Harpe  klinger, 
din  Roes  skal  ei  uddøe. » 

Vilhelm  Holst. 

4. 
Hvert  Digterskib  har  tonet  høit  sit  Flag 
og  hilser  dig  med  Kongeskud  idag: 
selv  mindste  Snekke  møder  til  din  Fest 
og  svinger  Vimpelen,  som  den  kan  bedst, 
mens  Sorø  holder  kjærligt  dig  i  Favn 
og  tegner  i  sin  gyldne  Bog  dit  Navn:  — 

Dit  Navn!    For  mig  det  er  en  Tryllestav, 

som  bringer  Perler  op  fra  Tidens  Hav; 

jeg  nævner  det  —  og  i  sit  Rosenskjær 

staaer  Ungdoms  søde  Drøm  mig  atter  nær: 

Dit  første  Harpeslag  med  Vaarens  Lyst 

igjennembæver  atter  dybt  mit  Bryst:  — 

Jeg  seer  mig  selv,  hvordan  jeg  dengang  gik, 

forelsket  fast  som  i  en  Piges  Blik; 

hvordan  jeg  stod  fordybet  i  dit  Syn, 

din  blege  Kind,  dit  Øies  Tankelyn  — 

ja  —  selv  hvordan  jeg  stjal  med  Angst  og  Gru 

din  Haandskrift  —  ak,  jeg  eier  den  endnu! 

Kun  Digteren  og  Elskovs  første  Smil 

kan  saare  med  saa  sværmerisk  en  Pil. 

Mon  nu  forandret  er  min  Hu?   o  nei! 

saa  gammel  Kjærlighed  den  ruster  ei; 

mit  Øie  følger  dine  Stjerneskud, 

som  naae,  hvor  Tiden  ei  kan  sende  Bud; 

dit  Nordlys  leder  magisk  hen  mit  Blik 

til  gamle  Tiders  svundne  Romantik,  — 

og  nu,  da  sagtelig  det  gaaer  mod  Kveld, 

din  Orgeltone  freder  om  min  Sjæl. 

Tag  Hjertets  Tak!    Gud  signe  hver  din  Vei, 
du  ædle  Gave  fra  den  danske  Mai. 

Ludvig  Bødtcher. 

Tak  til  Venner  i  Danmark  for  Guldhornet, 
den  28de  Mai  1859. 

Med  Pas  til  lange  Reise  glad  jeg  staaer 

paa  Veien  til  den  store  Banegaard, 

hvor  Toget  ventes,  som  fra  Jorden  fører; 

thi  det  er  Venners  Rost,  jeg  trindt  mig  hører. 

Lykønskningsordet  er  et  dulgt:    Farvel! 

dets  milde  Alvor  fylder  Sind  og  Sjæl; 

det  vidner  om,  at  mine  Dages  Strøm 

ei  blot  henrulled  som  en  liflig  Drøm, 

men  bar  dog  med  mig  over  Skjær  og  Grunde 

et  Skib  med  Frugt  til  Havn  ved  grønne  Lunde. 

Det  Skib  var  ei  bestemt  til  Orlogskampe, 
det  foer  ei  frem  med  Bulder,  Brag  og  Dampe; 
ved  Alfarveien.  hvor  man  stred  om  Plads, 
det  stille  gled,  som  Baad  til  Lystseilads, 
og  førte  gode  Venner  om  paa  Søen 
til  Romantikens  Lund  paa  Sangfugløen. 
Ved  Roret  —  derfor  Gud  jeg  takker  glad!  — 
som  Færgemand  med  freidigt  Sind  jeg  sad 
ved  hendes  Side,  i  hvis  Blik  jeg  saae, 
hvor  Lykkens  0  og  Paradiset  laa. 

Jeg  peged  tidt  paa  gamle  Mindesmærker 
om  længst  henfarne  Tiders  Manddomsværker, 
og  deri  fandt  endnu  til  denne  Dag 
med  venligt  Sind  de  Reisende  Behag. 
De  saae  med  mig,  at  hvad  vi  drømte  om, 
med  Virkeligheds  Magt  tilbage  kom; 
selv  gamle  Holger  Danske  kom  igjen, 
og  Folket  kjendte  glad  sin  fuldtro  Ven. 

Men  naar  nu  Færgemanden  graanet  staaer 

som  Jubelolding  lier  i  friske  Vaar, 

saa  er  det  ikke  ham,  der  skyldes  Løn; 

men  Krandsen,  skjøn  og  frisk  og  foraarsgrøn, 

tilhorer  Folkeaanden,  som  har  givet 

ham  og  hver  Skjald,  der  sang  om  Folkelivet, 

det  Stof  til  Sang,  det  Liv  i  Sagn  og  Sage, 

der  laa  i  Folkets  Sjæl  fra  gamle  Dage. 

Saa  flyv  da  som  elektrisk  Gnist  fra  So  er 

paa  Tanketraad  mit  Jubeloldings-Ord! 

flyv!  hils  hver  Sjæl,  som  glæded  mig  idag! 

bring  Tak  med  Klang  fra  Hjertets  Pulseslag. 

Den  Tonestræng,  rig  Kjærlighed  forgylder, 

sin    Klang    blandt    Danske    Danmarks    Sangbund 

skylder ; 
den  over  Folkehjertets  Dyb  var  spændt, 
kun  derved  blev  den  hørt  og  seet  og  kjendt, 
men  derfor  Danmarks  Folk  skal  Krandsen  bære 
med  Tak  og  Pris,  med  Kjærlighed  og  Ære. 

B.  S.  Ingemann. 


Ved  Ingemanns  Død,  den  24de  Febrnar  1862. 

1. 

Mellem  Nordens  Hovedskjalde, 
som  jeg  hilsed  fjern  og  nær, 
ingen  turde  »Ven«  jeg  kalde 
uden  ham,  som  daaned  her: 
mellem  Høiolds  Bautastene 
staaer  med  Luren  jeg  alene! 


57 


Intet  dog  jeg  har  at  klage: 
i  halvtredsindstyve  Aar, 
med  de  mange  tusind  Dage, 
jeg  i  Vinter  som  i  Vaar 
fandt  hos  Ingemann  en  Broder, 
Sen  af  samme  Skjaldemoder. 

Prise  maa  jeg  da  min  Lykke, 
vel  som  Danmarks  Lykke  stor; 
thi,  som  mer  end  Skin  og  Skygge, 
dyrt  er  Venskab  trindt  paa  Jord, 
sjældnest  vel  imellem  Skjalde, 
som  ei  Muser  ens  paakalde. 

Derfor  skal  paa  vore  Grave 
Venskabsblomsten  underfuld, 
rundet  op  i  Frejas  Have, 
længe  dufte  over  Muld, 
vidne,  at  i  Danevangen 
Blomsterduft  har  Fuglesangen. 

Hjertets  Sanger  der  oplives 
ved  de  Boldes  Vaabenbrag, 
Daadsherolden  der  henrives 
ved  det  omme  Hjertes  Slag, 
her  jævnsides  Løbebaner 
har  med  Aser  altid  Vaner. 

N.  F.   S.   Grundtvig. 


2. 
Ren,  uskyldig,  kun  du  leved  for  dit  ædle  Digterkald, 
derfor   Danmark   aldrig   glemmer   dig,    sin  elskelige 

Skjald; 

tro  du  var  imod  din  Frelser,   mod  dit  Land  og  mod 

din  Gud, 
alle  dine  bedste  Sange  sprang  af  denne  Troskab  ud. 

Som  en  Fugl  fra  Paradiset  var  du  floiet  til  os  ned, 
fjernt  du  stod  fra  Verdens  Vrimmel,  i  din  Sjæl  var 

evig  Fred; 
som   en   deilig    Digtersvane    svemmed    du   i   Tidens 

Strøm, 
drømte  selv  bag  hvide  Lokker  mangen  sælsom  Digter- 
drøm. 

Men  i  Drømmen  var  der  Sandhed,  i  din  Leg  alvorlig 

Tro, 
let  kan  dine  Digtervinger  derfor  naae  til  Lysets  Bo, 
ingen  dunkel  Plet  formørker,  ingen  Skyld  betynger 

dem, 
Oldingen   med   Barnets   Uskyld  har   de   ført   nu   til 

hans  Hjem. 

Unge  Roser  skal  fremspire  af  din  Gravhøi  Aar  for 

Aar, 
Danmarks   Døttre    skal    med   Taarer    vandre    did    i 

Høst  og  Vaar; 
Nattergalen  ovenover  skal  forkynde  med  sin  Sang, 
at    du   Danmarks   Hjerte    smelted   med   din   Harpes 

milde  Klang. 

C.  Hauch. 

Ved  Fru  Ingemanns  Død,  Januar  1868. 

Den  stille  Frue. 

Hvor  Klostrets  sidste  Bue 
bag  Sorøs  Linde  staaer, 
der  leved  den  stille  Frue 
i  mange  Herrens  Aar. 

Hun  hørte  en  Harpe  spille 
engang  i  sin  Ungdoms  Vaai\ 
og  derfor  blev  hun  saa  stille 
tiltrods  for  sin  Lykkes  Kaar. 

Hun  hørte  en  Harpe  spille, 
som  Danmark  ei  glemme  kan, 
og  derfor  blev  hun  saa  stille 
som  Søens  det  dybe  Vand. 

I  Sangerens  lille  Stue, 
i  Klostermindernes  Hvælv, 
der  leved  den  stille  Frue 
i  Fred  med  Gud  og  sig  selv. 

Og  Sjælen  perled  som  Draaben, 
der  triller  paa  Hosens  Rand, 
og  Himlen  skued  hun  aaben 
ved  Siden  af  Ingemann. 

Hun  færdedes  i  hans  Have 
og  freded  hans  Blomsterløv 
og  satte  hans  Bøger  ilave 
og  friede  Harpen  fra  Støv. 

Hun  plantede  Roser  og  Klokker 
langs  op  ad  Digterens  Sti 
og  slyngede  Lov  i  hans  Lokker, 
til  Vandringen  var  forbi. 

Ved  Siden  af  Sangerens  Stue 
og  under  hans  Aandedræt 
sysled  den  stille  Frue 
med  Pensel  og  med  Palet. 

Hun  maled  med  Fingre  snare 
Hinden  paa  Søens  Bred, 
hun  maled  Guds  Engleskare 
og  Jomfru  Maria  med. 

Som  Nonnen  hun  monne  sig  klæde, 
hendes  Kjortel  var  paltug  og  graa, 
men  paa  hendes  Trappe,  den  brede, 
i  Flok  man  de  Fattige  saae. 

Og  det  var  den  stille  Frue, 
hun  rakte  dem  Alle  Brød; 
alt  under  sin  Klosterbue 
hun  lindrede  Savn  og  Nød. 

Da  Sangeren  sank  i  Graven, 
da  var  hendes  Lykke  forbi, 
da  visned  hver  Rose  i  Haven, 
og  Klokkerne  brast  i  det  Fri. 

Da  stirred  hun  fra  sin  Rude 
kun  over  den  Klostergaard 
til  Graven  med  Mossets  Pude, 
hvor  Digterens  Minde  staaer. 

Hun  aanded  i  Mindet  og  Sorgen 
og  sendte  som  Valborg  før 
sin  Kjærlighed  et  Godmorgen 
bag  Enkens  det  sorte  Slør. 

Hun  stirred  fra  sin  Stue 
sex  Aar  paa  Sangerens  Grav, 
da  døde  den  stille  Frue, 
en  Engel  brød  hendes  Stav. 

Nu  sukker  det  dybt  i  Skoven 
derude  om  Sorø  Sø, 
det  klager  hult  under  Voven 
og  trindt  om  Klosterets  0. 

Og  Spillemand  med  sin  Bue 
og  Fattigfolk  uden  Brød, 
de  mindes  den  stille  Frue, 
der  ligger  saa  bleg  og  død. 

De  mindes  den  stille  Frue 
og  hendes  Sanger  saa  bold; 
de  tændte  to  Stjerners  Lue 
over  det  danske  Skjold. 


O.  C.  Lund. 


Til  Professor  H.  Harder,  den  19de  Juli  1862, 


Engang  i  længst  forsvundne  Old 
—  man  mythisk  kan  den  kalde; 
vi,  som  er  her  idag  til  Sold, 
gik  knap  med  Buxer  alle  — 

da  kom  der  hid  en  Yngling  veg 

—  man  Aaret  ei  kan  huske  — 
nu  throner  han  som  gammel  Eg 
imellem  Krat  og  Buske. 

Her  gik  han  om  ved  Sø  og  Lund; 
hver  Bøg  i  Skov  ham  kj endte, 
og  mangen  venlig  Sommerstund 
en  Hilsen  de  ham  sendte. 
Her  sad  han  med  sin  Tegnebog 

—  den  gj  emmer  mange  Skatte  — 
og  tydede  det  tause  Sprog, 

som  grant  han  kunde  fatte. 

Nu  bær  hans  Hoved  hvide  Haar, 

dog  har  det  unge  Tanker. 

og  skjøndt  han  leved  mangt  et  Aar, 

hans  Hjerte  ungt  dog  banker; 

thi  Livets  Glæde  lærte  han 

derude  i  det  Grønne, 

og  ung  den  Mand  man  kalde  kan, 

som  sværmer  for  det  Skjønne. 

Og  vi,  som  leved  med  ham  her, 
som  nu  os  om  ham  samle. 
vi  blev  hans  Venner  En  og  Hver, 
det  veed  han  godt,  den  Gamle- 
Og  maae  vi  nu  i  denne  Kveld 
end  Afsked  med  ham  tage, 
saa  har  vi  dog  det  sjeldne  Held: 
vi  har  ham  end  tilbage. 

H.   G.  Moller. 

Afskedssange  til  E.  Bojesen,  den  19de  Juli  1863. 


1. 

Fra  Sorø  Alcademies  Elever. 

Fuglens  Sang  forstummet  er  i  Lunden, 
Solen  sunken  er  bag  Høien  ned, 
dog  med  Spil  og  Sang  i  Aftenstunden 
mødes  vi  ved  Søens  Blomsterbred. 
Her,  hvor  Mindets  Alfeskare  spreder 
rundt  omkring  et  magisk  Trylleskjær, 
her  paa  disse  vante,  skjønne  Steder 
samles  vi  om  En,  som  vi  har  kjær. 

Men  det  er  ei  Glædens  muntre  Strenge, 
som  gi'er  Gjenlyd  i  vort  fulde  Bryst, 
svage  Toner  sig  mod  Himlen  trænge, 
vemodblandet  er  vor  Hyldings  Røst! 
Du.  som  vied  os  din  Manddoms  Alder, 
du,  som  virked  til  vor  Gavn  med  Lyst, 
bort  herfra  nu  Skjæbnen  atter  kalder: 
Mindet  om  dig  er  vor  hele  Trøst. 

Mindet  —  ja,  det  bliver  her  tilbage, 
det  bestandig  i  vort  Hjerte  boer, 
aldrig  kan  fra  dette  Sted  det  drage, 
det  er  knyttet  til  det  gamle  Soer: 
Det  skal  vidne  om  hver  nyttig  Lære, 
som  du  lagde  ned  i  Aandens  Jord, 
skal  fordoble  Takken,  som  vi  bære 
frem  igjennem  disse  svage  Ord. 

Vaagn  da  op,  du  Fugl  i  høie  Linde, 
og  stem  i  med  ungdom sfreidig  Klang, 
vaagn  da  op,  I  milde  Foraarsvinde, 
bland  Jer  i  vor  simple  Afskedssang: 
Tak  for  alt  det  Gode,  du  os  skjænked, 
du  vor  Ungdoms  faderlige  Ven. 
og,  som  du  til  os  er  evig  lænket, 
mindes  stundom  dine  Børn  igjen. 

Vilhelm  Møller. 


2. 

i"  Selskab  af  Lærerne. 

Saa  samles  vi  endnu  en  Gang 
om  dig,  som  af  vor  Kreds  vil  drage; 
et  kjærligt  Ord,  en  Afskedssang 
staaer  som  det  Sidste  nu  tilbage. 
Ja  Afskedsord  er  Alvorsord, 
hvori  en  Hob  af  Minder  boer  — 
dem  ville  nu  i  fælles  Chor 
som  sidste  Hilsen  vi  dig  bringe. 

Hvor  Skolen  staaer  bag  Skovens  Ly, 

saa  trygt,  for  Verdens  Larm  befriet, 

hvor  Fortids  gamle  Klosterby 

til  Ly  for  Fremtids  Haab  blev  viet, 

der  virked  du  i  mangt  et  Aar 

og  freded  om  de  Unges  Vaar, 

og  Mindet  om  din  Gjerning  staaer 

forvist  i  mange  Hjerter  skrevet. 

Saa  mindes  da  hvert  barnligt  Blik, 
som  her  med  Tillid  mod  dig  vendtes, 

naar  op  for  Drengens  Sind  det  gik, 
at  Frygt  med  Kjærligheden  endtes. 
Naar  ædelt  Sind  og  Aandens  Magt 
om  Danmarks  Fremtid  holde  Vagt, 
da  er  den  Skjærv,  som  du  har  bragt, 
den  Løn,  som  Ingen  kan  dig  røve. 

Og  naar  du  hist  ved  Roeskildfjord 
seer  Skoven  skyde  friske  Blade, 
du  mindes  vel  det  skjonne  Soer, 
det  Hjem,  som  nu  du  vil  forlade, 
og  mindes  mangen  Aftenstund 
ved  Sorø  Sø,  i  Bøgelund, 
naar  Spøgen  gik  fra  Mund  til  Mund, 
og  glad  du  var  iblandt  de  Glade. 

Ja  vi,  som  virked  med  dig  her, 
for  svundne  Aar  vi  Tak  dig  sige, 
thi  Kraft  og  Kløgt  var  i  din  Færd, 
og  venligt  Sind  der  var  tillige. 
Saa  tag  et  ærligt  ment  Levvel 
og  Ønsker  for  din  Fremtids  Held, 
et  sidste  Haandtryk,  et  Farvel 
fra  dem,  du  lader  her  tilbage. 

H.   G.  Møller. 


Til   Overkrigskomniissær,  Gymnastiklærer  Prehn 

ved  lians  25  Aars  Jubilæum, 

den  1ste  Januar  1866. 


Sorøs  faste  Stok 

stem  nu  i  og  syng  en  Vise. 

En  af  vores  Flok 

vil  i  denne  Sang  vi  prise. 

Speg  han  taale  kan; 

saa  vil  vi  da  ogsaa  spege 

med  den  kjære  Mand, 

ham  og  os  ret  at  fornoie. 

Syng  da  et  Hurra 

for  ham  nu  i  Toner  høie. 

Han  skal  leve,  ja! 

Hurra!  Hurra!  Hurra! 

Gamle  Fatter  Pr  elm 

tør  han  kaldes,  naar  han  mild  er; 

han  er  sikkert  en 

af  vor  Skoles  faste  Piller. 

Dog  see  sjeldent  vi 

ham  «in  diesen  heilgen  Hallen«; 

han  er  frank  og  fri, 

lystrer  ei  Lorenzens  Kalden, 

naar  det  stærke  «up» 

lyder  gjennem  Stemmers  Gjalden, 

og  vor  Snakkeklub 

sig  spreder  i  en  Snup. 

Naar  vi  propper  smukt 
Sorøs  haabefulde  Sønner 
med  vor  Visdoms  Frugt, 
pleier  Spiren,  som  end  grøn  er, 
med  Latin  og  Fransk, 
Algebraens  seige  Nødder, 
Tydsk  og  Græsk  og  Dansk 
og  Kvadrat-  og  andre  Rødder, 
samt  med  Læren  om 

Vers  med  sex  og  sexten  Fødder, 

ak,  da  grue  vi. 

Ja  hvad  skal  Enden  bli' ! 

At  nu  ei  de  bli1  er 

af  formegen  Visdom  gale, 

vi  til  Pr  en  n  dem  gi'er, 

han  skal  monstre  med  de  Karle. 

Siger  han  sit:    «Op! » 

gaaer  det  opad  Stænger  glatte; 

lyder  Ordet :    « Hop ! » 

springe  de  omkring  som  Katte, 

hollah,  hopsasa! 

entre  uden  ned  at  dratte, 

hugge  Kvart  og  Ters, 

men  bare  for  Kommers. 

Derfor  see  vi  her 

just  en  Flok  af  flinke  Fyre. 

Tag  kun  hver  især; 

de  har  Sving  og  har  Tournure. 

Derfor  høre  vi 

tidt  paa  Baller  Damer  hviske: 

«See  dog,  hvilken  Pli! 

Jo,  Soranerne  er  friske. 

Det  er  gamle  Prehn; 

han  forstaaer  dem  op  at  vixe. » 

Hør,  hør!    Det  var  net. 

Ja,  Damerne  har  Ret. 

Saa  skal  han  da  ha'e, 
førend  denne  Sang  har  Ende, 
endnu  et  Hurra 

5* 

fra  os  her,  som  godt  ham  kjende. 

Vi  os  kalde  tør 

vel  hans  Venner  allesammen; 

vi  har  ofte  for 

seet  ham  ved  gemytlig  Gammen. 

Gid  han  leve  da 

mange  Aar  i  Fryd  og  Gammen. 

Prehn  skal  leve,  ja! 

Hurra!  Hurra!  Hurra! 


H.  G.  Møller. 


Til  Professor  Fr.  Johnstrup  ved  haus  Afgang  som 
Overlærer  i  Sorø,  den  1ste  Marts  1866. 


Skjøndt  godt  vi  saae  det  fra  første  Færd, 

at  her  paa  Reisen  du  kun  tøved, 

vi  dog  det  glemte,  thi  aldrig  her 

at  minde  os  derom  du  proved. 

Du  bar  dig  ad  som  Lærken  i  vor  Vang, 

der  aldrig  har  fortalt  os  i  sin  Sang, 

at  inden  kort 

flygted  den  bort, 
fordi  den  mere  Sol  behøved. 

Du  gik  iblandt  os,  som  Kilden  gaaer, 

der  vækker  Liv  i  Løndom  stille, 

du  er  af  dem,  der  fra  Livets  Vaar 

kan  aldrig  deres  Hjerter  skille. 

Dit  Granskerøie  i  Naturens  Skjød 

fandt  Kilden  klar,  der  fra  Guds  Hjerte  flød; 

op  fra  dens  Bad 
steg  du  saa  glad. 
at  glad  du  gjorde,  hvem  du  vilde. 

Her  er  saa  deiligt  ved  Sorø  So 

for  gode  danske  Mænd  at  bygge, 

her  blomstre  Minder,  som  aldrig  doe, 

som  dufte  selv  i  Nattens  Skygge;  — 

her  blev  dig  dobbelt  kjær  den  danske  Jord, 

her  Stjernen  bandt  din  Tanke  fast  til  Nord, 

Intet  var  svært. 

Alt  var  dig  kjært, 
som  Spirer  bar  til  Danmarks  Lykke. 

Snart  kalder  Vaaren  bag  Skovens  Blad 
paa  Hjertets  gamle  Foraarsdrømme ; 
da  skydes  Baaden  fra  Kysten  glad 
til  Fart  paa  Soens  klare  Strømme, 
da  seiler  du  paa  Livets  stride  Strøm 
fra  os  imod  din  Ungdoms  lyse  Drøm; 

for  dig  i  Kvæld 

vi  til  Farvel 
med  Tak  og  Vemod  Bægret  tømme. 

M.  Rosincf. 


Til  Overlærer  J.  H.  Bang  ved  hans  25aarige 
Embeclsjubilæum,  den  7de  Sept.  1868. 


O,  hvilken  Fryd  at  samles  saa  i  Kvæld, 
nippe  til  Glasset,  sidde  mellem  Venner. 
Bacchus  er  med  os;  mærker  I  det  vel? 
Man  paa  Magten  jo  Guderne  kjender. 

See,  uaar  vi  Bacchus  ret  forstaaer, 
et  Aandens  Syn  op  for  os  gaaer. 

Hoit  over  Skyer  samler  sig  et  Chor; 
oppe  fra  Æthren  Lyrens  Toner  klinge. 
Zeus  præsiderer  der  for  Guders  Bord. 
medens  Muser  og  Gratier  springe. 
Gudernes  Fader  raaber:    <  Hei! 
kom  Hebe,  Snut!   skjænk  i  for  mig!« 

Og  paa  Pokalen  hurtig  Kaal  han  gjøi\ 
standser  saa  brat  og  ryster  sine  Lokker: 
« Hvilken  barbarisk  Sang  er  det  jeg  hør1? 
Nei,  det  lyder  jo  værre  end  Pokker. 
Hvad  er  paa  Jorden  nu  løs  igjen? 
Spring  Hermes  hen  og  see,  min  Ven !  * 

Op  springer  Hermes,  kiger  gjennem  Sky. 

staaer  frem  for  Zeus  og  tager  let  til  Hatten: 

« Lærerne  er  det  hist  fra  Sorø  By. 

som  nok  agter  at  svire  til  Natten. 

Blandt  dem  jeg  skuer  en  graasprængt  Stub. 

en  rigtig  dygtig,  gammel  Knub. » 

«Ham  kjender  jeg».  saa  dundrer  Zeus  med  Klem, 

stille  derhenne.  Åres!  jeg  vil  tale. 

Han  har  i  tyve  Aar  og  dertil  fem 

lært  om  os  hist  i  Sorøs  Sale. 

Han  hedder  Jakob  Henrik  Bang. 

han  var  vel  værd  en  bedre  Sang. 

Grækerne  mest  jeg  elsker,  som  I  veed; 
de  har  alene  vidst  vort  Værd  at  skatte. 

Om  dem  han  har  de  Unge  sagt  Besked, 
lært  dem  Alfa  og  Omega  at  fatte, 
lært  dem  det  ædle  Grækermaal. 
Ved  Styx!   jeg  drikke  vil  hans  Skaal.« 

Himmelens  Porte  lukkes  med  et  Skrald. 
Her  sidde  vi,  men  gjenneni  vore  Rækker 
Gudernes  Røst  et  Echo  virke  skal, 
hvori  Hjerternes  Hilsen  vi  lægger. 
Vi  hilse  vor  gamle  Ven  med  Sang 
og  «længe  leve  J.  H.  Bang!* 

H.  G.  Møller. 


Til  Adjunkt  P.  B.  Blicher  ved  hans  25aarige 
Embedsjubilæuni,  den  5te  Oct.  1869. 


I  denne  hypernervose  Tid 
Alverden  raaber  paa  Kraftessentser; 
thi  produceres  med  rastløs  Flid 
Ingredientser  og  Livspotentser: 
Der  er  en  Higen,  en  spændstig  Kigen, 
en  Kritikaklen,  fortvivlet  Skrigen 
fast  overalt. 

Som  ædelt  Offer  i  dette  Chor 
af  Dissonantser  og  falske  Stanzer 
staaer  «Akad'miet»  i  gamle  Soer, 
hvorefter  Thingmænd  begj ærligt  gramser 
Det  Ideale  med  det  Solide 
just  her  i  Fred  burde  fremadskride: 
Tout  au  contraire! 

Dog  mens  nu  Sorø  Akademi 
i  stort  Begreb  huser  alle  Chancer: 
snart  raaber  Hurra  for  «alle  Ni», 
snart  staaer  for  Fald  udi  alle  Brancher,  — 
dets  faste  Stok  i  dets  Læresale, 
dets  Lærersamfund  i  Sind  og  Tale 
staaer  Bryst  ved  Bryst. 

Hvad  er  en  Lærer?  —  en  hellig  Mand, 
der  har  til  Ungdommen  sig  indviet; 
hvad  Adjunkturet?  —  en  herlig  Stand, 
som  har  til  Skolen  sit  Hjerte  gi' et, 
sit  bedste  Eie  —  sin  rige  Evne, 
sin  lyse  Tanke  ved  hvert  et  Stævne: 
sit  Adelsbrev. 

Vor  Jubilar!  see  i  Kredsen  her: 
Her  er  vi  Alle,  de  gamle  Venner, 
de  synge  med,  og  hos  hver  især 
et  trofast  Hjerte  imod  dig  brænder. 
For  ædelt  Venskab,  vor  tro  Medstrider! 
for  fredsæl  Omgang,  du  bolde  Ridder! 
modtag  vor  Tak! 

Naar  sent  du  sidder,  en  gammel  Knægt, 
og  veier  trøstigt  de  svundne  Tider, 
mens  Døttre  væne  og  Sønners  Slægt 
hos  kjære  Fader  og  Moder  sidder,  — 
da  skinner  Sol  over  Helligaften, 
du  lover  Gud,  der  velsigned  Kraften 
i  Livets  Strid. 

Th.   Hansen. 

Til  Pastor  G.  Heiberg:  ved  hans  Afgang  som 
Adjunkt  i  Sorø,  den  4de  Marts  1871. 


Blandt  Bøgens  Stammer  den  yndige  Vaar 

snart  kaarer  i  Løndom  sin  Ven  for  i  Aar, 

den  valgte  Bøg  paa  Barken  sit  Kys  hun  giver  glad, 

og  først  den  til  Løvspring  gi1  er  Tegnet  med  sit  Blad. 

Da  baade  man  glædes  i  Sjelle  og  Soer, 
mens  Minderne  flokkes,  og  Længslen  bli'er  stor, 
da  bli'er  der  trofast  husket,  og  kun  det  Onde  glemt, 
men  aldrig  en  Tøddel  af  det,  der  glad  har  stemt. 

Og  kommer  med  Maigrønt  din  Børneflok  hjem, 
saa  følger  fra  Skoven  vort  Billed  med  dem, 
thi  Savn  og  Glæde  følges  som  tvende  Søstre  tro, 
som  Gud  lader  synge  hinanden  mildt  til  Ro. 

Og  kviddrer  saa  Svalen  ved  Gry  om  vor  Gavl, 
saa  mindes  vi  dig,  naar  saa  glad  og  saa  travl 
du  tidt  fra  Slummer  kaldte  vor  Tanke  ud  til  Lys 
og  baded  i  Solskin  hvert  Hjertes  Kuldegys. 

Hvad  her  du  har  plantet,  har  fast  slaaet  Rod 
og  staaer,  som  du  selv  paa  en  lykkelig  Fod, 
og  Lykken  nu  til  Sjelle  dig  fører  glad  i  Havn, 
hvor  Savn  der  kun  vaagner  ved  Sorøs  kjære  Navn. 

Thi  her  har  du  levet  de  deiligste  Aar, 
mens  Myrthernes  Duft  var  i  Hustruens  Haar, 
og  Skovens  tause  Stammer  har  lyttet  med  Lyst, 
da  her  hendes  Hjerte  først  rigtig  fik  sin  Røst. 

Og  her  har  med  os  du  ret  bedt  for  vort  Land, 
da  Rovfugl eskar en  slog  ned  paa  dets  Strand, 
og  grædt  med  os,  da  Haabet  i  Blodets  Hav  sank  ned; 
de  Venner  ei  glemmes,  med  hvem  man  bittert  græd. 

Men  Hjertet,  som  elsker,  ret  aldrig  giver  tabt, 

det  Gud  i  sin  Visdom  som  Bøgen  har  skabt: 

Hver  Knop,  som  Frosten  tager,  gTer  Plads  kun  for 

en  ny, 
trods  Nattekuldens  Længde  det  lever  dog  ved  Gry. 

Saa  skilles  vi  ad  i  den  trangeste  Stund 
med  Haab  i  vor  Sjæl  og  med  Sang  paa  vor  Mund, 
thi  dine  Børn  og  vore  har  Gud  i  Himlen  skabt 
til  atter  at  samle,  hvad  Fædres  Haand  har  tabt. 

Saa  drag  da  bort  nu  fra  Vennernes  Favn 
med  Haabet  foran  dig  og  bag  dig  vort  Savn, 
med  tusind  Ønskers  Sæd  til  en  Lykke  stærk  og  stor, 
til  Glæde  for  Sjelle,  som  du  var  det  for  S  o  er. 

M.  Rosing. 


IV.    Fra  Eleverne. 


Hjemve. 


Jeg  mindes  end  de  glade  Dage, 
som  jeg  i  Fædrehuset  nød, 
de  komme  aldrig  mer  tilbage, 
fordi  vor  Herre  saa  det  bød. 

Dog.  eengang  skulde  Skjæbnen  rive 
mig  fra  mit  Fædrehus  og  Hjem; 
forsagt  maa  Mennesker  ei  blive, 
ei  stedse  Lykken  følger  dem. 

Nei!   Alt  forbi  og  Alt  forsvunden, 
ei  Tilflugt  uden  Gud  jeg  veed, 
min  Glædes  Tid  er  alt  udrunden, 
og  Glædens  Sol  er  gaaet  ned. 

Jeg  gik  i  Ungdoms  bedste  Fylde 
med  Roser  strøede  rundt  om  mig, 
dengang  jeg  monne  Livet  hylde, 
thi  Glæden  bragte  det  med  sig. 


76 


Men  nu  ei  Graven  mer  jeg  hader, 
den  er  mig  bleven  evig  kjær, 
thi  Lyst  til  Livet  mig  forlader. 
da  Sorger  kun  det  med  sig  bær. 

Min  Fader,  Moder.  Søster  græde, 
jeg  lever,  jeg  er  ikke  død. 
jeg  gaaer  til  Evighedens  Glæde 
og  hviler  i  vor  Frelsers  Skjød. 

Og  hisset  dem  jeg  atter  skuer, 
som  jeg  saa  høit  har  elsket  her. 
O  Gud!  for  dig  jeg  ikke  gruer, 
thi  kun  til  Lykke  du  mig  bær. 

Høilovet  være  han.  vor  Herre, 
Gud  Jehovah.  som  tog,  som  gav. 
Hans  Navn  skal  evig  priset  være, 
jeg  takker  ham  indtil  min  Grav. 

Han  ene  skabte  al  vor  Glæde, 
han  ene  har  den  fra  os  vendt. 
Vi  vide.  at  om  end  vi  græde, 
det  os  fra  Herren  dog  er  sendt. 

Vilhelm  Ransing. 

Saa  kvad  en  Dreng  med  barnlig  Stemme, 
og  Vilhelm  Rausing  Drengen  hed. 
Han  Hjemmet  aldrig  kunde  glemme, 
derfor  han  kaldtes  bort  til  Fred. 

B.   S.  Ingemann. 


77 
Ligpsalme. 


«Sov  nu  sødt  i  hellig  Fred!« 
Sjælen  sig  mod  Himlen  hæver, 
den  paa  Svanevinger  svæver 
bort  fra  Jord  til  Salighed. 
«Sov  da  sødt  i  hellig  Fred!« 

«Sov  nu  sødt  i  hellig  Fred!« 
Englen,  som  dit  Fjed  mon  lede. 
om  din  stille  Grav  skal  frede, 
hvor  dit  Støv  vi  lægge  ned. 
«Sov  da  sødt  i  hellig  Fred!« 

«Sov  nu  sødt  i  hellig  Fred!« 
Jordens  Sorger.  Jordens  Smerte 
plage  aldrig  mer  dit  Hjerte, 
trænge  ei  i  Graven  ned. 
"Sov  du  sødt  i  hellig  Fred!« 

"Sov  nu  sødt  i  hellig  Fred!« 
hver  af  os  er  fast  forvisset, 
at  vi  mødes  atter  hisset 
i  Guds  rige  Herlighed. 
«Sov  til  da  i  hellig  Fred!« 

C.  M.    Wendt.*) 


i:")  Sangen  blev  afsungen  ved  Forfatterens  Begravelse  den  29de 
Marts  1843  til  en  Melodi,  som  afdøde  Elev  P.  B.  Winding 
havde  komponeret  til  Schack-Staffeldts  bekjendte  Digt. 


V.    Fra  Akademist-  og  Gymnasiastlivet. 


Ønskerne. 

(1826.) 


En  lang,  en  sygelig  Drømmevei, 
derom,  Alfader,  jeg  beder  dig  ei; 
lad  Skibet  seile  saa  kort,  du  vil, 
naar  Farteiet  løber  blot  muntert  til. 

Lad  ei  som  Mand  mig  forbande  Det, 
hvad  Barnet  velsigned  som  stort  og  ret; 
lad  aldrig  mig  skue  med  Taareflod, 
hvad  tidligen  varmed  mit  Hjerteblod. 

Lad  Sjælen  elske  den  skjonne  Jord, 
men  glemme  dog  ei,  hvad  der  oven  boer; 
hvor  herligt  der  end  er  i  Hjemmets  Land, 
kun  Afglands  af  hisset  det  være  kan. 

Den  Mund,  som  svarte  min  Længsels  Raab, 
lad  den  og  i  Døden  tilhviske  mig  Haab, 
det  Hjerte,  som  engang  har  banket  for  mig, 
lad  aldrig  blot  det  forandre  sig. 

Og  dem,  jeg  elsker,  men  aldrig  saae, 
de  henfarne  Store,  som  nær  dig  staae, 
med  dem  lad  mig  boe  i  dit  heie  Hus, 
naar  Jordebygningen  synker  i  Grus. 

Men  Æren  i  skinnende  Sølvermor, 
hun  svæve  ned  paa  min  Grav  i  Nord, 
hun  kæmpe  kjækt  imod  Glemsels  Vold 
og  sjunge  mit  Navn  for  en  yngre  Old. 

Carl  Bagger. 


Studentersang. 


Som  vi  sidde  voxne  her, 
sjungende  Studenter, 
glædes  ved  vort  Ungdomsskjær, 
modige  som  Glenter,  — 
lad  os  gjemme  Barnets  Sind 
som  en  Herrens  Engel; 
svinder  det  i  Veir  og  Vind, 
brudt  bli'er  Livets  Stængel. 

Dybt  fra  inden  gaaer  alt  Skjont, 

som  forhøier  Livet; 

spirer  ei  dit  Indre  grønt, 

visner  du  som  Sivet. 

I  den  Unges  muntre  Fest 

staaer  med  venlig  Mine 

Uskyld  som  en  Himmelgjæst,  — 

lad  ham  ei  borttrine. 

Han  har  Pigens  Øine  blaa, 
er  som  hun  lidt  bange; 
Vinger  har  den  Lille  paa. 
Silkelokker  lange. 
Dobbelt  funkler  Vinen  rød, 
standser  han  ved  Bægret; 
dobbelt  Pigens  Mund  er  sød, 
naar  den  bly  sig  vægred. 

Eengang  bruser  Livets  Strøm 
for  det  unge  Hjerte, 
eengang  kun  den  skjønne  Drøm 
stiller  hver  en  Smerte. 
Se!  vi  blusse  En  og  Hver 
af  en  hellig  Glæde; 
mærker  det:    Livsaanden  er 
midt  blandt  os  tilstede. 

Visselulle,  slumrer  sødt 

I,  som  stille  sover! 

Hil  hvert  Barn,  som,  nylig  født, 

sig  i  Verden  vover! 

Men  ved  Vin  og  Bægerklang 

sidde  vi  Studenter, 

sidde  her  med  Frihedssang 

og  paa  Morgnen  venter. 


Carl  Bagger. 

Op  med  Varerne! 

(1847.) 


Op  nu  med  Varerne! 
Bollen  herhen! 
Ild  paa  Cigarerne! 
Piberne  tænd! 
Drik  saa  paa  Kraft! 
Drikker  og  damper! 
Drikker  som  Svampe! 
Drikker  den  søde,  velsignede  Saft! 

Synger  saa  munter  i 
lysteligt  Chor, 
indtil  herunter  I 
dratte  paa  Jord! 
Lad  Eders  Sang, 
som  det  sig  skikker, 
medens  man  drikker, 
akkompagneres  af  Bægrenes  Klang! 

Saa  i  en  passende 
pæn  lille  Rus 
drikke  med  Glassene 
Alle  vi  Dus: 
Jeg  og  mit  Glas 
vi  er  Mele, 
kysses  den  hele 
lystige  Nat  under  Mudder  og  Spas. 

Punschens  letheiske, 
funklende  Strøm 

skal  til  den  saligste 
yndigste  Drøm 
smelte  hvert  Suk. 
Glasset  til  Munden! 
Ligger  paa  Bunden 
druknet  ei  Sorgen?  —  see  efter!    Kuk,  kuk! 

Jo  det  skal  flaske  sig! 
Saadan  en  lun 
Rus,  som  kan  vaske  sig, 
er  jo  saa  sund! 
Drik  da  og  smog! 
Evig  forsoren! 
Venner!  —  paa  Jorden  — 
Venner!  —  paa  Jorden  er  Alting  kun  Røg. 

Stik  saa  paa  Varerne! 
Drikker  som  Mænd! 
Ild  paa  Cigarerne! 
Sikken  et  Spænd! 
Drik  Jer  plakat! 
Drikker  og  damper! 
Drikker  som  Svampe! 
Drikker  den  hele,  velsignede  Nat! 


Ved  et  Afskedsgilde  for  et  ældre  Hold  Studenter 

(1848.) 


Snart  er  det  Tid,  da  bort  vi  maa 
fra  elskte  Steder,  gamle  Venner. 

Dog  varmt  skal  Hjertet  altid  slaae, 

naar  Tanken  hjem  til  Sorø  vender. 

Thi  stod  vor  Vugge  end  ei  her 

i  Livets  første  Morgenskjær, 

saa  tændtes  dog  først  rigtig  her 

det  Aandens  Lys,  som  aldrig  slukkes. 

Hvor  blaaner  Bølgen  mere  skjøn, 
hvor  risler  Kilden  mer  fortrolig, 
hvor  staaer  vel  Bøgen  mere  grøn 
end  her  ved  Saxos  gamle  Bolig? 
Her  knytted  alt  vor  Barnehaand 
saamangt  et  herligt  Venskabsbaand, 
og  her  fornam  den  unge  Aand 
først  ret  Naturens  Guddomsstemme. 

Hvor  synge  Haabets  Fugle  vel 
saa  sødt  som  her  i  Skovens  Skygge? 
Hvor  kan  den  unge,  friske  Sjæl 
sig  bedre  Drømmehimmel  bygge? 
Hvor  sværmer  Hjertet  vel  saa  smukt 
som  her,  hvor  Tanken  paa  sin  Flugt, 
fremdrog  saamangen  ædel  Frugt 
som  den  til  gyldne  Høst  vil  modne. 

Og  nu  Farvel,  du  elskte  Sted, 

hvor  jeg  har  drømt  saa  skjønne  Drømme! 

Farvel,  du  Skovens  milde  Fred! 

Farvel,  I  Bækkens  sagte  Strømme! 

Her  Barnets  Taare  ofte  randt, 

hav  Tak  hver  Den,  ved  hvem  de  svandt, 

hav  Tak  hver  ældre  Ven,  vi  fandt, 

hver  Den,  som  Livet  os  forskjønned. 

6* 

Farvel,  hver  Plet.  vi  leged  paa! 
Farvel  al  Deilighed  derude: 
vi  skal  ei  see  den  Pragt  freinstaae. 
som  Vaarherolder  alt  bebude. 
Farvel  I  Fugle  sniaa,  som  sang- 
for  Barnet  skjønt  saamangen  Gang! 
Farvel!  tlii  Eders  sode  Sang 
vort  Øre  snart  ei  mere  tryller. 

Men  Eder  glemme  vi  dog  ei, 
saalidt  som  Sorøs  Navn  vi  glemme, 
thi  Mindets  Fugl  skal  paa  vor  Vei 
tidt  for  os  Eders  Sang  istemme. 
Den  følger  os  paa  Veien  tyst 
og  vækker  Minder  i  vort  Bryst, 
og  Hjertet  banker  høit  af  Lyst. 
naar  Sorøs  Navn  den  Fugl  udsjunger 


Regentsen  i  Sorø. 


Der  staaer  en  Bygning  i  Sorø  By, 
hvorom  kun  lidet  Saga  melder, 
mens  hun  om  Templet  i  Bøgens  Ly 
saa  tidt  og  mangen  Gang  fortæller. 
Men  hvis  hun  engang  havde  dvælet  her, 
og  hvis  hun  havde  seet  vor  muntre  Færd, 

til  fjerne  Slægt 

hun  vilde  kjækt 
forkynde:    Her  er  godt  at  være. 

Der  staaer  en  Bygning  ved  nære  Sø 
og  kneiser  med  de  hvide  Mure, 
den  slutter  inde  det  Aandens  Frø, 
hvoraf  ei  modnes  Frugter  sure. 
Som  op  mod  Himlen  skyder  Ygdrasil, 
paa  Fønixvinger  det  sig  svinge  vil; 

til  fjerne  Strand 

i  fremmed  Land 
det  vidne:    Her  er  godt  at  være! 

Der  staaer  en  Bygning  i  Skovens  Fred, 

som  gjemmer  Munterhed  bag  Mure, 

naar  af  Minerva  vi  alt  er  kjed 

og  hendes  Kundskab  s  æbler  sure. 

Hvor  Skjemten  falder,  som  den  vel  kan  bedst, 

hvor  Fader  Bacchus  er  hver  Aften  Gjæst, 

og  Hver,  som  maa 

bort  herfra  gaae, 
maa  sukke:    Her  er  godt  at  være! 

Der  staaer  en  Bygning  i  gamle  Soer, 

hvor  vi  skal  sidde  mange  Gange, 

og,  som  iaften,  ved  Gammensbord 

vi  synge  vore  muntre  Sange. 

Hvordan  end  Skjæbnen  fore  vil  vor  Vei, 

Regentsen  vist  vi  dog  forglemmer  ei: 

Regentsens  Skaal! 

Ved  bredfuldt  Maal 
vi  sværge:    Her  er  godt  at  være! 

— iV— 

Gymnasiast-Sang. 

Mel.  af  P.  Heise. 


Vi  danne  en  Klynge,  saa  munter  og  fro, 
vi  ufødte  Børn  af  Gudinden  Athene, 
Spirer  vi  er  kun,  som  ligge  og  groe, 
men  bære  snart  Blade  og  Grene: 

Til  Elysiums  Port 

er  ei  Springet  saa  stort, 
derfor  ile  vi,  glade  og  kjække,  fort, 
og  med  Haabet  vi  Tiden  fordrive 

og  Humøret  oplive. 

Naar  Hanen  os  bringer  sit  andet  Gal, 
og  Klokken  oplader  sin  skingrende  Stemme, 
naar  sig  opløfter  fra  Drømmenes  Hal 
Lucifer  fra  sit  natlige  Gjemme, 

da  med  sorrigfuldt  Sind 

og  med  Taarer  paa  Kind 
Ole  Lukøie  pakker  sin  Sprøite  ind; 
snart  han  svundne  Billeders  Minder 

sletter  ud,  og  forsvinder. 

Da  bliver  der  Larm  i  vor  rolige  Leir, 
vi  ruste  os  ivrigt  og  spænde  vort  Bælte, 
ile  saa  frem  til  en  glimrende  Seir 
eller  Død,  som  det  sømmer  sig  Helte. 

Fra  Horats  og  Homer 

og  endnu  mange  fler 
over  os  det  med  Gloser  nu  regner  og  sneer; 
men  ved  Pibens  gemytlige  Dampen 

gaae  vi  freidigt  i  Kampen. 

Og  er  der  saa  kæmpet  taalmodigt  en  Tid, 
og  Middagen  Frihedens  Straaler  os  sender, 
lette  i  Sindet,  en  Tumleplads  vid 
vi  da  søge  som  Frihedens  Venner. 

Og  Enhver,  som  saa  har 

blot  en  Stump  af  Cigar 
sender  Skyer  mod  Himmelens  blanke  G-lar, 
Øiet  speider  og  skalkagtigt  spiller 

bag  de  pudsede  Briller. 

Ja,  meder  man  saa  en  skjøn  Jomfru  fin, 

da  ønsker  man:  «Bare  min  Tid  dog  var  omme!* 

Turde  jeg  sige:  «0  gid  du  var  min, 

og  jeg  havde  lidt  Mønter  paa  Lomme!« 

Men  som  Fugl  i  det  Fri, 

er  den  Tanke  forbi, 
frem  paa  Ungdommens  sorgløse  Blomstersti 
snart  vi  haste  og  sætte  Studenten 

som  et  Maal  for  vor  Venten. 

Det  lakker  ad  Aften,  det  lysner  saa  mildt 
fra  Rudernes  Flok  i  vor  lille  Kaserne, 
Ynglingen  sidder  og  sysler  saa  snildt 
med  sin  Gjerning  og  bryder  sin  Hjerne. 

Har  han  Kummer  og  Ve, 

er  ei  klar  hans  Idee, 
da  ham  trøster  den  duftende,  varme  The, 
i  dens  Nektar  —  der  drukner  han  Sorgen, 

tænker  ei  paa  imorgen. 

Naar  endt  er  vort  Dagværk,  de  Gutter  om  Bord 
i  Slaabrok  med  Pibe  sig  lyttende  sætter, 

svundne  Bedrifter  af  Folk  fra  ifjor 
•Kandidaten*  den  Yngre  beretter; 

og  ved  Skjæmten  og  Sang 

falder  Tiden  ei  lang, 
indtil  Alle  maa  vandre  den  tunge  Gang 
og  sig  kjont  og  taalmodigt  forfoie 

til  den  ventende  Køie. 


N.  Engberg. 


En  Aften  i  Vinduet. 

(1854  eller  55.) 


Over  Eng  og  Mose  hvirvler  Taagen  hvid 

lig  de  lette  Drømme  fra  vor  Barnetid, 

over  Breddens  Stene  dandser  Bølgen  kaad 

lig  vor  Ungdomstrods,  der  fordrer  Livets  bedste  Daad. 

Grønne  Enge,  blanke  Sø!  naar  vi  igjen 
skue  Jer,  og  lange  Aar  er  rundne  hen, 
mon  de  hvide  Taager,  Søens  Bølge  kaad 
ei  i  Øiet  bringer  Skuffelsernes  Graad? 

S.  Schandorph. 


Bacchi  Skaal. 

Hør  nu,  hvad  Sagnet  fortæller  om: 
Engang  var  Bacchus  rent  forbandet, 
ei  nogen  Gjæst  mer  til  Kjældren  kom, 
og  Vin  man  blandede  med  Vandet- 

og  der  var  Udsigt  til  en  Næringslov, 
der,  efter  Rygtets  Sigende,  var  grov: 

den  slog  med  Smeld 

Alle  ihjel, 
der  skjænked  Rom  og  Akvavitter. 

Da  blev  Fa" er  Bacclms  saa  sorrigfuld. 
«0  hvor  skal  jeg  nu  hen  mig  vende? 
ak  gid  jeg  laa  under  sorten  Muld, 
saa  var  mit  Hokerliv  tilende !» 

—  Men  Kvinden,  hun  maa  altid  Raad  forstaae; 
det  just  i  Kniben  Bacclms  sande  maa, 

hør  nu,  hvordan 
Konen  sin  Mand 
forstod  at  hjælpe  ud  af  Klemmen. 

«Hør  lille  Bacclms,  kan  du  ei  mer 
for  Folk  de  røde  Snapse  skjænke, 
alligevel  jeg  en  Udvei  seer, 
som  ei  dit  høie  Sind  kan  krænke: 
Hvad  mener  du,  om  vi  os  sætte  ned 
som  Hattemagerfolk  i  Ærbarhed; 

du  tager  fat 

at  lave  Hat, 
°g  Jeg  —  Ja  Jeg  vil  sye  Kaskjetter. 

Saaledes  virke  vi  i  Enighed 

og  Sammenhold  for  Professionen.« 

—  «0\»  raabte  Bacclms  —  han  af  Glæde  græd 
«hvad  Rigdom  boer  der  ei  i  Konen! 

Ja  veed  du  hvad,  min  egen  søde  Mo'er, 
det  Forslag  er  det  bedste,  som  jeg  troer, 

glæder  Jer  saa 
Rollinger  smaa, 
—  ja  ogsaa  du,  som  er  i  vente.  * 

Hvordan  det  Arbeid  for  Fru  Bacchus  gaaer, 

derom  man  ei  Erfaring  haver, 

men  Hattene,  som  man  fra  Bacchus  faaer, 

han  paa  fortrinlig  Maade  laver: 

De  ere  gjorte  ved  en  egen  Kunst 

af  glad  Gemytlighed  og  Yinens  Dunst; 

tog  man  dem  paa. 

Alting  man  saae 
i  Bacchi  og  i  Glædens  Farver. 

Ja  skjænker  man  ham  en  tre  Glas  Vin. 

—  thi  du  kan  tro,  den  Saft  ham  gasser  — 

saa  rækker  han  dig  en  Hat  saa  fin, 

der  lige  strax  dit  Hoved  passer. 

Og  Alt  omkring  dig  seer  saa  muntert  ud, 

du  selve  Lykken  fæste  kan  som  Brud: 

Pas  bare  paa, 

Hancrien  skal  gaae,  — 
Hurra  for  Hattemager  Bacchus! 


H. 


Schwanenfliigel, 


Gymnasiasternes  Træ. 

(1864.) 


Der  staaer  et  Træ  ved  Gymnasiets  Port, 
og  det  har  staaet  der  saa  længe: 

det  saae  vi  op  til  som  noget  Stort, 
dengang  vi  gik  forbi  som  Drenge. 
Thi  klædt  i  Slaabrok  og  med  Piber  paa 
derunder  vi  de  Gymnasiaster  saae. 

«Var  vi  saa  vidt! » 

—  sukked  vi  tidt, 
mens  smukt  vi  holdt  os  i  Alleen. 

Dog  Tiden  vandred  helt  hastigt  frem, 

og  Gymnasiaster  blev  vi  Alle. 

Nu  Rektors  Gaard  blev  vort  nye  Hjem. 

og  Træet  kunde  vort  vi  kalde. 

Og  Træet  blev  vor  Samlingsplads  hver  Dag, 

og  under  Træet  holdt  vi  mangt  et  Lag; 

i  Græsset  blodt 

laa  man  saa  sødt, 
og  Piben  smagte  der  saa  herligt. 

I  Middagsstunden  tidt  Buk  vi  sprang, 
til  Uhret  kaldte  os  paa  Klassen, 
og  mangen  lystig  og  vakker  Sang 
har  derfra  tonet  over  Pladsen. 
De  røde  Roser  og  de  Øine  blaa 
vi  ofte  længselsfuldt  fra  Bænken  saae. 

Kinden  var  rød, 

naar  Ordet  lød: 
«Hun  kommer  nede  i  Alleen!« 

Du  gamle  Træ  med  din  rige  Dragt, 
med  dine  skyggefulde  Grene, 
hvor  ofte  har  jeg  mit  Hoved  lagt 
til  dig  —  naar  trist  jeg  sad  alene. 

Men  holdt  saa  Foraar  Træet  over  Daab, 
de  grønne  Grene  vinkede  mig  Haab: 

«Vent  lidt  endnu! 

Saa  kommer  du, 
saa  skal,  som  jeg,  du  dig  udfolde.  * 

Det  gamle  Træ  var  en  Yen  saa  kjær, 
den  bedste  Skat,  der  os  var  givet; 
vi  leged  der,  og  vi  jubled  der, 
derunder  hengled  Sorølivet. 
Og  var  end  Skolelivet  nok  saa  tungt, 
saa  var  dog  Livet  under  Træet  ungt; 

Trængselens  Tid, 

Travlhed  og  Flid, 
det  skjænktes  aldrig  der  en  Tanke. 

Ja,  naar  vi  see  paa  vor  gamle  Ven, 
strax  kjære  Minder  Hjertet  fylder; 
vort  svundne  Liv  kan  vi  see  igjen, 
og  fatte,  hvad  vi  Træet  skylder. 
Saalænge  Løvet  springer  ud  saa  smukt, 
saa  bærer  ogsaa  Sorølivet  Frugt! 

Leve  da  her 

Træet  og  Hver, 
som  glad  har  tumlet  sig  derunder. 

Otto  Borchsenius. 

Afskedssange  til  de  bortdragende  soranske 
Studenter. 


1 


Integer  vitæ!    Klang  fra  Laurens  Kroner! 
Følg  nu  Studenten  skjønt  med  danske  Toner! 
Bring  med  liver  Tone  venlig  mildt  tilbage 
Samlivets  Dage! 

Integer  vitæ!  sang  vi  fro  tilsammen, 
hvergang  os  samled  Sorøs  Høitidsgammen : 
Integer  vitæ!  klang  det  over  Voven, 
klang  det  i  Skoven. 

Integer  vitæ!  toned  det  i  Salen, 
naar  vi  til  Afsked  klinked  med  Pokalen, 
naar  vi  fornam  i  Tryk  af  Vennehaanden 
Broderskabsaanden. 

Integer  vitæ!    Klang  med  gamle  Glæder! 
Følg  nu  Studenten  skjønt  til  Id  og  Hæder! 
Ton  ham  i  Sjælen  Klosterskovens  Susen, 
Skovsøens  Brusen! 

Følg  ham  fra  Sorø  tro  med  Oldtidsminder! 
Følg  ham,  hvor  Lykkens  Stjerne  klart  oprinder! 
Bring  ham  fra  Danmarks  gamle  Hædersdage 
Kraften  tilbage! 


Integer  vitæ!   ton  i  Afskedsklangen ! 
Ton,  naar  vi  modes,  glad  i  Velkomstsangen! 
Integer  vitæ!   lad  vort  Løsen  være 
Danmark  til  Ære! 

B.  S.  Ingemann. 


94 


2. 


Jeg  veed  et  Sted,  som  jeg  har  elsket  længe, 
dets  Navn  skal  aldrig  i  mit  Hjerte  døe, 
der  leger  Fisken  mellem  Blomsterenge, 
der  synger  Droslen  ved  den  dybe  Sø, 
der  glider  Baaden  langsomt  under  Landet, 
mens  Bølgen  sukker  under  Aarens  Slag: 
den  ranke  Hjort  tidt  speiler  sig  i  Vandet, 
naar  Maanens  Skin  forvandler  Nat  til  Dag. 

Jeg  veed  en  Egn,  omkrandset  rundt  af  Lunde, 

hvor  Bøgen  suser  for  den  sagte  Vind, 

hvor  gamle  Minder  dybt  i  Skoven  blunde 

og  vie  den  til  stille  Tænkning  ind; 

bag  Lundens  Blad  dog  høres  Fuglekvidder, 

og  Nattergalen  her  en  Tilflugt  fandt, 

hvor  store  Navne  dybt  i  Barken  sidder 

og  voxe  større  med  hvert  Aar,  der  randt. 

Jeg  veed  en  By,  den  er  saa  taus  og  stille, 
den  synes  ringe  for  den  ydre  Sands, 
den  pragtløs  er  og  dertil  meget  lille 
og  savner  ganske  Hovedstadens  Glands; 
men  hvo,  der  vandred  ved  dens  dunkle  Vove, 
og  hvo,  der  saae  dens  Boser  spire  frem, 
og  hvo,  der  hviled  i  dens  gamle  Skove, 
han  sikkert  aldrig  vil  forglemme  dem. 

Nei  sikkert  aldrig  dette  Sted  I  glemmer, 
hvor  I  har  vandret  tidt  ved  Venskabs  Haand, 
hvor  Vaaren  hilses  først  af  tusind  Stemmer, 
imens  den  smiled  som  en  salig  Aand, 

hvor  I  har  skuet  Skyens  Leg'  i  Vinden 
og  drømt  maaske  Jer  bedste  Foraarsdrøm, 
og  hvor  I  Taaren  rysted  let  af  Kinden, 
saa  den  for  evig  sank  i  Glemsels  Strøm. 

Her  har  I  forsket  i  de  Vises  Skrifter 
og  Tanker  læst,  der  aldrig  vorde  glemt, 
her  har  I  stirret  i  de  dybe  Rifter, 
hvor  Jordens  Aand  har  sine  Skatte  gjemt, 
her  Eders  Blik  har  vendt  sig  tidt  tilbage 
og  skuet  Tidens  underlige  Gang, 
og  her  I  grubled  over  Fremtids  Dage, 
mens  Haabet  sang  for  Jer  sin  gamle  Sang. 

Saa  reiser  bort!  nu  Tiden  er  udrunden, 

og  lever  vel  og  kommer  snart  igjen! 

Og  lad  de  Blomster,  som  I  her  har  funden, 

til  Frugter  modnes,  hvor  I  vandre  hen; 

thi  Selv  og  Guld,  dem  skal  I  ikke  sanke, 

dem  har  I  aldrig  lært  at  finde  her, 

men  Aandens  Frugt,  den  indholdsrige  Tanke, 

det  er  den  Skat,  som  ene  er  os  kjær. 

C.  Hauch. 

3. 

Vel  er  det  sandt,  at  sølvgraat  Haar 
paa  Jord  maa  meget  gjælde; 
men  Gubben  dog  ei  ene  faaer 
sin  Vælde  af  sin  Ælde. 
Barnlille  ved  sin  Moders  Barm 
kan  synge  sære  Sange, 
og  Tonen  lyder  dobbelt  varm, 
naar  den  er  bleg  og  bange. 

Men  Ynglingen  har  Barnets  Sind 
og  Mandens  bedste  Kræfter, 
ei  Under,  at  sig  da  til  Kind 
en  stille  Taare  hæfter. 
Thi  Vemod  har  en  Herskermagt 
og  Glæden  har  deslige, 
og  Taaren  blev  ei  ene  lagt 
i  Øiet  paa  en  Pige. 

Skjøndt  Mindet  er  en  Pige  bly 
med  hvide  Englevinger, 
hun  stiger  ofte  ned  fra  Sky 
og*  Budskab  til  os  bringer. 
Og  kommer  hun  i  Kongestad 
opad  de  snævre  Trapper, 
da  hurtig  og  i  Hu  hel  glad 
man  Bogen  sammenklapper. 

Latinske  Fraser,  Lærdomsord, 
dem  lider  hun  ei  saare, 
dog  bærer  hun  os  Bud  fra  Soer 
med  Glædes-Smil  og  Taare. 
Hun  taler  forst  om  svundne  Tid 
—  det  er  saa  Pigeluner  — 
saa  sjunger  hun  om  Ungdoms-Id 
og  raader  ramme  Runer. 

Og  Pigen  har  et  helligt  Kald, 

hun  være  vor  Præstinde! 

Da  Templet  med  sin  Lærdomshal 

af  Hu  os  ei  vil  svinde. 

Vor  Bægerklang  er  Afskedssang 

til  Venner,  Frænder  kjære, 

i  Axelstad,  i  Stuen  trang, 
vil  Sorø  hos  os  være. 

Fr.  Petit. 


Der  findes  vel  aldrig  en  Nød  saa  liaard, 
at  den  jo  engang  i  Tiden  knækkes; 
fra  Vinterens  Mørke  til  lyse  Vaar, 
fra  Natten  til  Dagen  man  atter  vækkes. 

Saaledes  I  Amen 

har  sagt  til  Examen, 
paa  Glædens  Alter  nu  tænde  vi  Flammen 

og  fryde  os. 

Hil  være  Studenten,  som  klaret  har 
den  strænge  Artiums  Trængsler  svære; 
for  Fliden  og  Møien,  som  tro  han  bar, 
vi  her  i  vor  lystige  Kreds  ham  ære. 

Kokarden  at  skue 

ret  snart  paa  hans  Hue 
vi  ønske,  og  presse  den  blinkende  Drue 

i  Glasset  ud. 

Du  Ungdommens  Blomst,  som  Haabet  grøn, 
af  venlige  Have  nu  ud  du  rives, 
af  Kundskabstræet  en  Aflægger  skjøn, 
som  herligt  vist  vil  i  Verden  trives. 

De  gladeste  Minder 

dog  herfra  oprinder, 
og  Manddomsalderen  lykkelig  finder 

sin  Skoletid. 

7 

Ja  mindes  i  Sorø  den  skjønne  Tid, 
da  Skolebænken  Jer  Bagdel  blanked, 
da  muntre  i  Sind  uden  Slæb  og  Slid 
I  Lærdomskorn  fra  Katliedret  sanked. 

I  dandsed  paa  Roser 

med  blødeste  Hoser, 
hvad  vanskeligt  var  det  i  Hovedet  Gloser 

at  proppe  ind. 

Men  bort  med  al  Vemod!   se  Bakchos  hist 
os  vinker  med  smørrede  Smil  paa  Kinder 
og  lover  hver  Dyrker  af  Druen  en  Pidsk, 
mens  Saften  fra  Tønden  i  Glassene  rinder. 

Er  fyldt  nu  Pokalen, 

saa  kommer  Moralen: 
For  Russen  lad  lysteligt  runge  i  Salen 

et  Hurraraab! 

N.  Engberg. 


VI.    Fra  Soransk  Samfund  og  Soranerlivet 
i  Kjøbenhavn. 


Fugl  Fønix. 


Fugl  Fønix!   Fugl  Fønix!   Du  herlige  Fugl 
i  Sorøs  ærværdige  Rede, 
du  skjærmed  os  mildt  under  Vingernes  Skjul, 
da  Drengen  sig  tumled  dernede. 

Hil  være  dig,  Ven! 

den  Fryd,  der  svandt  hen, 
den  stiger  iaften  af  Asken  igjen. 

Begeistringens  Ild  og  Forhaabningens  Mod, 
som  Hverdagens  Prosa  betvinger, 
gjenfødes  som  Unger  paany  af  dit  Blod 
og  bæve  paa  flammende  Vinger. 

Af  Sønnernes  Hold 

hvo  mindes  dig  kold, 
du  Fugl  i  vort  Hjerte,  du  Grif  i  vort  Skjold! 

Fugl  Fønix!   Fugl  Fønix!   Du  herlige  Fugl! 
Vi  kaste  et  Æg  i  din  Rede! 

7* 

Du  ruge  det  ud  under  Vingernes  Skjul, 
til  atter  vi  stevnes  tilstede. 

Med  Sang  og  med  Spil 

vi  hilse  da  vil 
den  Unge,  der  under  dit  Hjerte  blev  til. 

Vort  Samfund*)  staa  frem  med  dit  evige  Tegn, 
du  Fugl  fra  de  susende  Skove! 
Det  voxe  som  Rosen,  der  groer  i  din  Egn 
ved  Indsøens  drømmende  Vove. 

Bring  Sønnerne  Bud 

i  guldflammet  Skrud, 
Fugl  Fønix!   Fugl  Fønix!   spred  Vingerne  ud! 

Fugl  Fønix!   Du  Sfinx  fra  den  yndige  0, 
hvor  let  vi  henveired  hver  Smerte, 
Symbol  paa  den  Tanke,  der  aldrig  skal  døe, 
dit  Tegn  har  du  brændt  i  vort  Hjerte! 

Evindelig  der 

du  synes  os  nær, 
Fugl  Fønix!   Fugl  Pønix!   Du  Fugl,  vi  har  kjær! 

O.   Chr.  Lund. 


Minde sang. 


Vi  veed  et  deiligt  Sted, 
af  Dannerskoven  skjærmet, 
ved  Vandets  grønne  Bred; 
der  bygger  Lundens  Nattergal 


*)    Sangen  blev  afsungen  den  13de  December  1862  ved  Festen  i 
Hotel  Fønix,  efterat  Soransk  Samfund  havde  konstitueret  sig. 

med  tusind  andre  Fugle 
i  Skovens  grønne  Sal. 

Der  svandt  Jer  Ungdora  hen, 
der  fandt  I  mange  Glæder 
og  mangen  trofast  Ven, 
og  skued  Livets  Morgenskjær, 
mens  Bolgen  sig  forlysted 
i  Læ  af  gamle  Træer. 

Den  klare  Himmelglands, 
de  gyldne  Morgendrømme, 
der  vække  Barnets  Sands, 
de  vinke  Sjælen  til  sit  Hjem, 
endskjøndt  i  Livets  Kampe 
de  Fleste  glemme  dem. 

Men  vi  har  ei  dem  glemt, 
og  hvad  der  syntes  svundet, 
er  i  vort  Hjerte  gjemt; 
vi  elske  Livets  Morgenlyst, 
de  unge,  gamle  Dage 
de  lever  i  vort  Bryst. 

Og  rynkes  end  din  Kind, 

og  falme  Vaarens  Blomster 

i  Livets  kolde  Vind, 

og  vorder  Luften  mørk  og  tung, 

skal  Mindet  dog  dig  styrke 

og  holde  Sjælen  ung. 

Den  Tid,  der  kom  og  veg, 
da  Livet  halvt  var  Alvor 

og  halvt  en  deilig  Leg, 
den  blomstre  skal  for  os  paany 
lig  Vaarens  unge  Roser 
ved  Sorøs  gamle  By. 

C.  Hauch. 


Reis  dig,  hellige  Minde! 


Reis  dig,  hellige  Minde, 

tal  nu  dit  varme  Ord! 

Lad  nu  Stjernerne  skinne, 

hele  dit  gyldne  Chor! 

Skjænk  os  atter  den  stærke  Magt, 

som  i  Børnenes  Haab  var  lagt! 

Sorøs  deilige  Skove, 

fostrende  Moderhjem ! 

Sø  med  løvkrandset  Vove, 

stig  nu  for  Øiet  frem! 

Lad  din  Herlighed  og  din  Fred 

Hjertet  atter  nu  styrkes  ved! 

Altid  svævede  Aanden 
over  din  Rosengaard, 
stjTede  Ordet  og  Haanden, 
skabte  din  rige  Vaar, 
bød  os  vinkende  ind  til  Gjæst, 
gav  os  altid  sin  skjønne  Fest. 

Lyrens  tonende  Strenge 
klang  i  den  grønne  Lund, 

Hjertet  maatte  sig  hænge 
fast  ved  din  Sangers  Mund: 
Tanker  gik  fra  den  stille  Nat 
ud  til  os  med  en  evig  Skat. 

Mægtigt  Minderne  kalde. 

Elskede  Klosterlijem! 

du  har  fostret  os  Alle, 

fort  os  til  Lyset  frem. 

Hør  paa  Sønnernes  høie  Røst, 

hvad  der  boer  i  et  trofast  Bryst. 

J.  Paludan-Muller. 


En  Yise  for  gamle  Soranere. 


Ak  husker  I,  hvor  det  var  sødt, 

naar  Mailøv  hang  foroven, 

paa  Anemonetæppet  blødt 

at  gaae  i  Sønderskoven? 

Der  stod  den  gamle  Bøg,  som  har 

os  kjærligt  villet  favne, 

mens  vi  til  evigt  Minde  skar 

i  Barken  vore  Navne. 

Ak  husker  I,  hvor  det  var  skjønt 

at  seile  til  Parnasset, 

og  under  Sommerteltet  grønt 

at  tømme  Venskabsglasset? 

Og  saa  ved  Maanens  klare  Skin 

og  Aftensang  i  Skyen 

paa  Søens  Kyst  at  vugges  ind 

mod  Lysene  i  Byen. 

Ak  husker  I  —  ja  husk  det  godt, 

du  gamle,  tro  Soraner, 

du  har,  selv  naar  man  regner  smaat, 

de  fulde  sexten  Aner. 

Og  mærker  ei  du  i  dit  Bryst 

paa  Vinger  fri  og  raske 

din  Fønix  suse  op  med  Lyst 

af  din  Erindrings  Aske? 

Den  hviled  første  Gang  sin  Fod 
i  Axels  Klostervænge, 
drak  af  hans  Ild  og  fik  hans  Mod 
til  altid  frem  at  trænge. 
Den  fire  Gange  steg  paany 
frem  af  sin  sunkne  Flamme 
og  saae  det  friske  Morgengry, 
Skud  paa  den  gamle  Stamme. 

Og  paa  dens  Vinger  lærte  snildt 
du  opad  dig  at  vove, 
imens  du  som  en  lille  Pilt 
har  drømt  i  Sorø  Skove, 
og  gjennem  Klosterporten  gik 
langs  ned  med  Kirkens  Linde 
og  smagte  paa  den  stærke  Drik: 
det  adelsbaarne  Minde. 

Ja  tro  du  som  en  lille  Knægt 
svor  glad  til  Hædersfaner. 
dengang  du  følte  Ordets  Vægt: 
«Og  jeg  er  en  Soraner!« 
Ak  lad  det  ei  af  Minde  gaae, 
sig  Skoven  endnu  grønner: 

Dig  gjorde  Danmark  Regning  paa 
blandt  sine  bedste  Sønner. 

J.  Paludan-Midler. 


Skaal  Moder  Sorø! 


Skaal  Moder  Sorø!    Betragt  dine  Drenge, 
samlede  ved  Glasset  paa  Mindernes  Dag! 
See,  hvor  de  mindes  dig  trofast  og  længe, 
selv  med  femti  Aar  eller  flere  paa  Bag. 
Barndommens  Minde  ret  aldrig  kan  doe, 
varige  Runer  i  Hjertet  det  ridser; 
lad  os  da  drage  til  Skolen  ved  Sø, 
hen  til  vor  Barndoms  Koulisser. 

Der  har  vi  spillet  Komedier  i  Masse, 
der  Intrigestykker  vi  udførte  kjækt. 
Har  vi  ei  snydt  alt  i  nederste  Klasse, 
aabnet  under  Bordet  de  Bøger  saa  frækt? 
Høit  med  Hyrdinder  paa  Markedets  Dag 
paa  Karoussellen  vi  senere  kjørte; 
jeg  skulde  tro,  vi  med  Ynde  og  Smag 
vor  Pastorale  udførte. 

Tidt  første  Akt  af  en  grusom  Tragedie 

spilled  vi  paa  Baller  og  paa  Assembleer: 

Eros  med  Pile  fra  Lemnes1  Smedie 

skjød  i  unge  Hjerter  de  bittreste  Veer. 

Svenden  var  varm  -  ak  -  -  men  kold  var  den  Mø, 

Kvalerne  raste  i  vildeste  Brydning-, 

Dagen  derpaa  han  ved  fraadende  Sø 
tænkte  paa  Drukning  og  Skydning. 

Skove  og  Enge  og  Søer  og  Moser 
have  tyst  og  stille  beluret  vor  Færd, 
seet  vore  Længsler  som  knoppende  Roser, 
seet  paa  Labansstreger,  der  Prygl  vare  værd. 
Det  var  vort  Foraar:    snart  op  under  Sky 
fløi  vi  med  Lærken,  som  nylig  var  kommen, 
snart  dog  mod  Jorden  vi  duinped  paany 
lige  til  Tudsen  i  Flommen. 

Skaal  gamle  Skove  ved  Søen  den  blanke, 
sus  om  Sorødrengen  ret  venligt  og  mildt! 
Pust  kun  lidt  Blødt  i  den  spirende  Tanke, 
Aar  og  Skjæbner  veed  jo  at  hærde  den  snildt. 
Præk,  gamle  Holberg,  fra  din  Sarkofag! 
Lær  ham  det  Muntre,  det  Sunde,  det  Sande! 
Saa  kan  han  ride  paa  Kampstævnets  Dag 
frem  med  en  opløftet  Pande. 

S.   Schandorph. 


I  Sorø. 


Vor  Fostermoder,  du  deilige  Soer, 

hvis  Ungdom  ei  Aarene  roved! 

som  smykkes  af  Mindernes  Perlesnor, 

mer  rigt  end  af  Blomsten  og  Løvet! 

—  vi  stævned  til  dig  med  Spil  og  Klang, 

men  bland  kun  lidt  Alvor  i  vor  Sang! 

Ja,  mind  os  kun  om:  i  dit  Læ  skjød  frem 
en  Stamme,  hvis  kraftige  Grene 

—  som  Støtter,  sat  under  vort  Fædrenehjem,  - 
holdt  Husets  de  løsnede  Stene. 
Skriv  du  os  Hvidernes  Storbedrift 
i  Hjertet  ind  med  din  Flammeskrift! 

Og  mind  os  kun  om,  i  din  Kirkes  Ly 
der  gj emmes  den  hvasseste  Klinge ! 
Da  Alting  var  skjult  af  et  Natmulms  Sky, 
da  Landet  var  splittet  og  ringe,  — 
den  hamred  sammen  det  spredte  Vrag, 
hug  Skyen  itu  som  en  Atterdag. 

End  gjenlyder  Lunden  med  Echo  af 

en  Vaarstærs  satiriske  Trille. 

Den  danske  Aand  laa  som  Lig  i  Grav, 

og  frossen  var  Hjerternes  Kilde, 

man  tænkte,  talte  kun  Tydsk  og  Fransk, 

den  sang  os  Vaar  ind  og  sang  paa  —  Dansk. 

O  mind  os  derom  nu,  da  Sol  gaaer  ned, 
og  Skyggen  ta'er  til  med  at  længes, 
da  Laagen  mod  Syd  er  gaaet  af  Led, 
saa  Brødre  i  Fjendevold  trænges, 
da  om  vi  flyder  som  grundskudt  Vrag  — 
o  fæst  vort  Haab  paa  en  Atterdag. 

Ja  før  du  os  frem  for  den  gode  Sag 
og  tegn  i  vort  Hjerte  dit  Mærke, 
saa  Fædrenehuset  dit  Sønnelag 
kan  støtte  som  Grene  fuldstærke. 
Blier  Haanden  træt  eller  Tanken  svag, 
da  løft  for  Øiet  dit  Fønix-Flag! 

Vilhelm  Møller. 

Chor. 

Ikke  sandt?   Vi  er  komne  herhid 

for  at  adsprede  Hjerte  og  Tanke, 

for  at  sprænge  vort  Hverdagslivs  Skranke, 

for  at  glemme  det  daglige  Slid. 

Lad  os  da  i  Erindringens  Væld 

ret  tilbunds  dukke  ned  —  vi  vil  finde 

mangt  et  frisk  og  ungdommeligt  Minde, 

som  kan  lædske  den  tørstige  Sjæl. 

Solo. 
Saa  duk  da  ned  i  Mindets 
de  dybe  Bølger, 
og  drag  et  Fortids  Billed 
frem  for  vort  Blik. 

Kvartet. 
Jeg  seer  en  Pebling  med  sorgfuldt  Sind, 
som  første  Gang  forlader  Hjemmet, 
i  Sorø  Skole  han  drager  ind, 
ak!   Alting  er  ham  her  saa  fremmed. 
Med  stille  Længsel  iler  Tanken  hen 
saa  ofte  til  hans  Barndoms  Hjem  igjen, 

og  sagtelig 

lister  der  sig 
en  lønlig  Taare  nedad  Kinden. 

Jeg  seer  ham  atter  —  nu  er  han  Mand, 
for  ham  er  « Tiden  nu  udrunden», 
Studenterlivet  vinker  hist  —  men  han 
staaer  alvorsfuld  i  Afskedsstunden. 

Og  mens  han  siger  Sorø  sit  Farvel, 
en  stille  Vemod  griber  Mandens  Sjæl, 

og  sagtelig 

lister  der  sig 
en  lønlig  Taare  nedad  Kinden. 

Solo. 

Tag  dig  paany  i  Dybet 
en  dygtig  Dukkert« 
men  hent  os  mere  muntre 
Minder  herfrem. 

Chor. 

See  ham,  der  sidder  hist!    Naar  til  Marked  Bonden 

kom 
med  alle  sine  Kvinder  til  Staden, 
og  Pigerne  de  trasked  i  lange  Rader  om 
og  spændte  gemytlig  hele  Gaden, 
saa  var  det  ham,   der  listed  sig  hen  med  Naal  og 

Grarn 
og  syede  dem  sammen,  det  slemme,  slemme  Skarn. 

Nu  er  han  igjen 

til  Sorø  draget  hen. 

Haaret  er  begyndt 

at  blive  noget  tyndt, 
men  træffer  han  herude  en  Række  Pigebørn, 
jeg  indestaaer  ikke  for  Manden. 

Recitativ. 

Lad  dette  og  hvad  andet  Slemt, 
han  har  forbrudt  imod  de  arme  Tøse, 
nu  atter  evig  være  glemt  — 
de  blev  dog  henad  Aftenstunden  allesammen  løse. 

Chor. 

Og  der  sidder  han,  som  til  Rusgildet  blev 
—  kan  du  huske?  —  saa  morderlig  drukken 
og  om  med  sin  Blyhat  paa  Gaderne  drev, 
saa  Vægteren  blev  ganske  mukken 
og  klaged  til  Direktor  den  følgende  Dag, 
fordi  han  ei  fik  sovet  i  sin  vante  Ro  og  Mag. 

Nu  er  han  igjen 

til  Sorø  draget  hen, 

Skj  ægget  er  saa  smaat 

begyndt  at  blive  graat, 
men  Pokker  tro  ham,  hvis  han  paa  Veien  herfra 
seer  Vægteren  sovende  i  Porten. 

Recitativ. 

Lad  dette  og  hvad  andet  Slemt, 
han  har  forbrudt  imod  den  arme  Vægter, 
nu  atter  være  evig  glemt  — 
han  fik  jo  Snus  den  næste  Morgen  for  det  af  Direktor. 

Slutningschor . 

Sjælens  Tørst  blev  slukket,  men 
Ganen  tørster  ikke  mindre, 
Kjære  Venner!  vi  maae  den 
ogsaa  smukt  erindre. 
Se  Komiteen,  hvor  smukt  har  den  ikke 
sørget  for  Alting,  saa  kom,  lad  os  drikke! 
Grib  da  dit  Bæger  og  tøm  det,  min  Ven, 
drik  og  drik  og  drik  igjen! 

Drik  kun  dygtig  —  see  dig  om, 
du  er  her  blandt  lutter  Venner. 

Hid  fra  By  og  Land  de  kom, 

Folk  af  alle  Stænder: 

Krigsfolk  og  Præster,  Kommis'r,  Assistenter, 

Grever,  Ministre  og  simple  Studenter, 

men  —  hvilket  lykkeligt  Omen,  min  Ven: 

Vi  har  ingen  Tømmermænd! 


For  Minderne. 


Vær  hilset,  gamle  Klosterby, 
hvor  mange  Slægters  Minder 
i  stolte  Bøgetræers  Ly 
saa  tryg  en  Tilflugt  finder. 
Idag  en  Mængde  Folk  i  Soer 
fra  mange  Hold  forsamles, 
at  hilse  paa  vor  fælles  Mo'er, 
de  Unges  som  de  Gramles. 

Vær  hilset  Gaard,  hvor  Kundskabs  Elv 

engang  vi  mærked  flyde, 

og  hvor  i  dunkle  Kjælderhvælv 

de  Suppekjedler  syde, 

hvor  «Madaals»  smækkre  Viv  vor  Bug 

fast  gav,  hvad  den  begjærte, 

mens  Manden  Participiers  Brug 

med  dristig  Pen  os  lærte. 

Her  klassisk  Lærdom  ind  vi  fik 
ved  Stokken  og  ved  Ordet, 

her  øved  vi  os  i  Plastik 
med  Knivene  paa  Bordet; 
her  leged  vore  Drømme  frit 
og  glad  i  Ungdomstide. 
her  har  vi  mange  Buxer  slidt, 
til  Sømmene  blev  hvide. 

Her  saae  vi  fagre  Nymfers  Chor 

ved  Spisesalens  Baller; 

vi  Elskovsgudens  Magt  erfoer 

alt  i  vor  Lømmelalder, 

ja,  tidt  vor  « Gj  en  stands »  Navnetræk 

vi  ridsed  ind  i  Barken 

og  drømte  rent  Latinen  væk 

i  Skoven  og  paa  Marken. 

Dog  ikke  har  vi  altid  tømt 

i  Sorø  Glædessaften ; 

thi  mangt  et  Corpus  blev  lidt  ømt 

af  Røret  Lørdag  Aften: 

og  tidt  henover  Søen  klang 

de  Toner  vilde,  stygge, 

naar  Rektor  ivrig  Røret  svang 

mod  vore  bløde  Rygge. 

Men  ligemeget!    Surt  og  Sødt 
det  smelter  sidenefter 
dog  sammen  til  et  Billed  blødt 
ved  Mnemosjmes  Kræfter. 
Snart  ryster  Latteren  vor  Krop, 
snart  dugges  lidet  Øiet, 
mens  Tanken  gynger  ned  og  op 
i  Mindets  Bugt  fort  øiet. 


113 

Saa  hil  dig,  vore  Minders  Bo 
med  dine  Bege  ranke, 
med  mild  og  venlig  Klosterro 
ved  Voverne  de  blanke. 
Gid  altid  dn  en  dygtig  Slægt 
bag  Skolemur  maa  huse, 
saalænge  Bøgen  kneiser  kjækt 
og  Soens  Bølger  bruse. 


S.  Schandorph. 


Sorødrengen. 


Der  var  engang  en  lille  Pog. 

som  gik  i  Sorø  Skole, 

og  I  kan  troe,  at  Fyren  tog 

sig  ud  i  Vest  og  Kjole, 

med  lange  Skjøder  paa,  som  slog 

ham  om  hans  Pusselanker  — 

Ja  hille  den!  —  hvor  Knægten  dog 

var  stor  i  egne  Tanker! 

Og  Fyren  voxed  op  og  slog 

i  Stilhed  sine  Bugter, 

og  mangen  deilig  Mundfuld  tog 

han  af  forbudne  Frugter. 

Og  vil  du  vide,  hvad  han  hed: 

Hør  blot  hans  smaa  Bedrifter, 

saa  tør  jeg  vædde  paa,  saa  veed 

du  strax,  til  hvem  jeg  sigter. 

Saaledes  har  man  sagt  ham  paa, 
blandt  mange  andre  Faibler, 

han  var  rent  bansat  til  at  gaae 
og  «ho\e»  Voétmanns  Æbler, 
og  vandred,  som  man  tænke  kan, 
paa  Lastens  Bane  fremad: 
han  skal  ha'e  knebet  —  siger  man 
mangt  lækkert  Stykke  Fem-Mad. 

I  Skolen  arted  han  sig  smukt, 
og  der  blev  Drengen  givet 
saamegen  Lære,  som  bar  Frugt 
igjen  for  hele  Livet. 
At  «gaae  i  Byen«  faldt  ham  svært, 
men  kneb  det  end,  —  med  Tiden 
blev  det  desmere  grundig  lært 
og  glemtes  aldrig  siden! 

Her  tog  han  sig  som  lille  Glut 
en  Aften  paa  et  vist  Sted 
af  en  Cigar  det  første  Sut 
og  flux  iseng  sig  listed; 
thi  det  rev  ud;  og  grumme  slemt 
det  gik  ham  —  ja,  du  Milde! 
han  har  endnu  vist  ikke  glemt, 
hvor  det  bekom  ham  ilde. 

Han  fik  vel  ogsaa  ofte  først 
sig  selv  en  banket  Trøie, 
men  siden  gav  han  Andre  Børst, 
naar  de  blev  altfor  «drøie». 
En  Græsbænk  fik  han  lavet,  hvor 
han  drak  i  Smug  sit  The  vand, 
og  stundom  ved  Peer  Ibses  Bord 
han  dyrked  Fatter  Evan. 

Ja  har  man  Magen  hørt?  hvor  frækt! 

blev  koldt  det  i  hans  Stue, 

han  Brænde  stjal,  den  Tyveknægt, 

fra  Økonomens  Frue. 

Og  hvor  kom  de  Kartofler  fra, 

som  han  i  Asken  risted? 

Min  Sæl!  han  havde  faa't  Dada. 

om  Rektor  havde  vidst1  et. 

Paa  Pegasus  han  kjæk  sig  svang 

og  red,  som  han  var  galen. 

Og  blev  hans  Hjerte  blødt,  han  sang 

omkaps  med  Nattergalen. 

Ja  Wilster,  Hauch  og  Ingemann! 

I  vakl  ed  paa  Jer  Throne, 

thi  Drengen  gik  med  Stormskridt:  han 

fordunkled  alt  —  Peer  Bohne.*) 

—  Sig,  har  du  kjendt  dig  selv  igjen? 

thi  dig  jeg  her  fremstilled; 

jeg  har  kun  villet  kaste  hen 

et  lille  flygtigt  Billed. 

Men  dersom  du  lidt  akkurat 

den  givne  Skildring  finder, 

op,  gamle  Skolekammerat! 

en  Skaal  for  vore  Minder! 


Aug.  Arlaud. 


*)    Skomagersvend  og  Poet  i  Baggaden. 


116 
Til  Gamle  og  Unge. 


Du  var  ung,  du  var  deilig,  min  Ven, 
da  du,  klædt  i  den  mørkeblaa  Kjole, 
hvori  Knapperne  funkled  som  Sole, 
over  Spisesalsgulvet  floi  hen. 
Ringer  Steen  havde  pænt  dig  frisert, 
saa  en  Skilning  dit  Nakkehaar  kløved, 
og  endskjøndt  du  det  neppe  behøved, 
var  af  Wunsch  du  med  Omhu  barbert. 

Du  var  ung,  du  var  fyrig  og  varm; 
hvor  dit  Hjerte  mod  Vesten  dog  pikked, 
naar  med  frygtsomme  Øine  du  kigged 
til  din  Dames  høitbølgende  Barm. 
Dagen  efter  du,  lig  Chérubin, 
havde  Lyst  din  erotiske  Higen 
at  udtolke  for  Sovesalspigen 
og  bevise,  du  ei  var  en  Dreng. 

Du  var  ung  og  særdeles  naiv, 

naar  du  drog  til  Peer  Ibs  med  en  Flaske 

Gammelvin  eller  Arrak  i  Taske 

for  at  nyde  det  deilige  Liv. 

Skjøndt  med  Fare  for  Stuearrest 

du  om  Aftnen  for  sent  arrivered  — 

Eektor  Dagen  derpaa  perorered 

om  de  Smutkroers  rædsomme  Pest. 

Mulig  end  du  er  ung,  og  maaske 
for  dit  Øie  end  Vaarsolen  glimter, 
og  i  Skyerne  Løfter  du  skimter 
om  en  straalende  Livsepopee. 

Mulig  har  du  alt  ankret  din  Baad 
i  en  Vig,  som  er  snæver  og  grundet, 
mulig  har  dig  kun  Livet  forundet 
ringe  Kaar  og  en  tarvelig  Daad. 

Ligemeget!    laften  er  vi 

Alle  unge,  trods  Maanen  paa  Issen, 

stænk  lidt  Vin  paa  den  Rose,  som  vissen 

du  forvarede  i  Potpourri. 

Vi  er  Russer  med  Ungdom  og  Mod, 

Kammerater,  trods  Forskjel  i  Rangen; 

hver  en  Skranke  bortskylles  af  Sangen 

og  af  Mindernes  sprudlende  Flod. 

S.  Schandorph. 


Scene  af  Ungdomslivet. 


Jeg  gik  mig  i  Sorø  en  venlig  Sommerdag, 
jeg  Pibe  vilde  ryge  med  kraftige  Drag. 
Men  vogt  dig,  vogt  dig,  o  du  Yngling,  for  Liebenberg 

han  seer  dig! 

Jeg  gik  mellem  Skovens  de  tætte,  grønne  Træer 
og  tænkte:  sikkert  Ingen  kan  gribe  dig  her. 

Den  duftende  Røgsky  steg  op  for  lette  Vind, 
med  Eet  saa  blev  der  stille,  jeg  Piben  stak  ind. 

Da  tonede  Luften  af  Skjænd  og  strænge  Ord, 
Hr.  Liebenberg  han  vandred  saa  let  henad  Jord. 


118 


Som  Drøn  fra  Kartover  lod  nu  lians  Tale  haard: 
Det  blier  nok  bedst,  jeg  ryger,  saa  du  spytte  faaer. 

Han  greb  efter  Piben,  tog  den  med  hviden  Hånd, 
tre  Ugers  Stuearrest  han  dikterte  paastand. 

Nu  boer  jeg  i  Kamret,  i  Solskin  og  Slud, 
kun  naar  jeg  skal  i  Gaarden,  jeg  vover  mig  ud. 
Men  vogt  dig,  vogt  dig,  o  du  Yngling,  for  Liebenberg 

han  seer  dig! 

Oscar  Arland. 


Hvorfor  Soranerne  kom  til  Sorø. 


Vil  I  vide,  hvorfor  vi  kom  hid? 
Vi  vil  mindes  de  henfarne  Dage, 
drømme  sødt  for  en  Stund  os  tilbage 
til  den  svundne,  uskyldige  Tid. 
Vi  vil  gjensee  hver  Plet,  hvor  vi  før 
ned  i  fuldt  Maal  de  barnlige  Glæder, 
ja,  med  Vemod  betragte  de  Steder, 
hvor  de  barnlige  Rygge  fik  Smør! 

Vi  vil  vise,  vi  ikke  har  glemt 

dig,  o  Soer,  vor  ærværdige  Moder, 

men  at  vi,  dine  trofaste  Poder, 

har  hvert  Frøkorn,  du  saaede,  gjemt; 

ja,  der  ligger  en  uhyre  Magt 

i  den  Vane,  man  faaer  i  en  Skole: 

Er  i  Haven  der  Noget  at  hole, 

Gartner  Voétmann,  saa  tag  Dem  iagt1 

Klindt  i  Skov  og  paa  Mark  og  paa  Eng 

med  Cigaren  i  Mund  vil  vi  drive: 

Vi  vil  kalde  de  Tider  tillive, 

da  man  end  var  en  sod  lille  Dreng. 

Vi  vil  røre  de  stivnede  Ben, 

repetere  den  Lærdom,  vi  fik  her; 

vi  vil  tale  lidt  Fransk  med  Hr.  Blicher, 

dandse  lystelig  rundt  med  Hr.  Prehn. 

Vi  vil  see,  om  i  Bogen  vi  kan 

finde  Spor  af  vor  Kjærligheds  Flamme: 

tvende  Navne  saa  ømt  i  det  samme 

gjennemborede  Hjerte  i  Brand. 

Vi  vil  vugges  i  Sorø-Søs  Favn, 

høre  Bølgerne  hviskende  kalde  — 

hvis  paa  Bunden  vi  saa  fandt  en  Malle, 

fik  vi  udfyldt  et  længe  følt  Savn! 

Ja  forresten  saa  er  det  jo  Hips 
om  Haps,  hvorhen  her  vi  os  vender; 
hvert  et  Sted  vi  jo  grundigen  kj ender, 
ligefra  « Nummer  Syv»  til  Peer  Ibs! 
Forat  mindes  om  Alt  kom  vi  hid  — 
gamle  Sorø!   nu  drikke  vi  din  Skaal! 
Men  vi  drikke  den  bedst  af  en  Tinskaal, 
den  kan  minde  om  Barndommens  Tid! 

Oscar  Arlaiid. 


120 
Gaasevise  for  Soranere,   som  holde  Mortensdag. 


Husker  I,  naar  Mortensgaasen 
fordum  samled  os  i  Soer, 

—  naar  vi  sloges  vildt  om  Saucen 
og  om  Plads  ved  Salens  Bord, 

—  naar  vi  glemte  Hverdagssumpen 
og  vor  daglige  Fortræd, 

for  at  smile  ømt  til  Gumpen, 
hvortil  Rektor  beiled  med? 

Og  tilsidst,  naar  vel  var  stillet 

alle  spændte  Vommes  Trang, 

hvor  blev  ofte  Efterspillet 

ei  en  hastig  Gaasegang 

til  de  nrystisk  skjulte  Slotte 

under  Lindetræers  Ly, 

det  vil  sige,  naar  vi  maatte 

til  de  smaa  Lukafer  fly! 

Det  var  gyldne  Herredage 
i  den  trange  Skolebaas, 
naar  vi  nød  vor  Steg  og  Kage 
og  var  sex  kun  om  en  Gaas, 
naar  os  « Studen »  venlig  rakte 
hvad  med  kunstig  Haand  han  skar, 
og  os  Gaasevinen  smagte 
som  den  bedste  Drue  klar. 

Basker  Gaasen  med  sin  Vinge 
atter  da  i  Aften  her, 
for  fra  Sorø  os  at  bringe 
ligesom  en  Hilsen  kjær; 

Gaasens  Kjækken  skal  man  høre, 

—  den  har  før  Mirakler  gjort  — 
og  den  skal  vor  Tanke  føre 

til  den  gamle  Klosterport. 

Det  var  dog  ei  fyldte  Gryder, 
som  vi  vilde  synge  om, 
og  for  Økonomens  Dyder 
neppe  sammen  her  vi  kom. 

—  Send  da  Tanken  til  vor  Rede, 
til  den  stille  Sø  og  Lund, 

til  det  gamle  Hus  dernede, 
til  vor  friske  Ungdomsstund! 

Splitted  ad  for  alle  Vinde 
var  vi  mangen  Mortensdag, 
lad  da  see,  at  frisk  vort  Minde 
har  sig  holdt  med  Hjertets  Slag. 
Tøm  et  Glas  for  Skolens  Dage, 
for  dens  Liv,  dens  Vrøvl  og  Vaas! 
Lad  os  mane  den  tilbage, 
Sorøs  gamle  Mortensgaas! 

Og  naar  Tanken  atter  finder 
Veien  til  vort  Barndomshjem, 
Skaal  for  alle  gamle  Minder, 
som  fra  Gaasen  springer  frem! 
Svunden  er  den  vel  fra  Bordet 
med  sin  lækkre,  fede  Kraas, 
—  men  en  Taler  tager  Ordet, 
tys,  nu  snakker  nok  min  Gaas! 

Otto  Borchsenius. 

Ved  en  Soranerfest. 


Heis  vort  lyse  Fønixflag, 
kap  kun  dristigt  Anker, 
ud!  hvor  friske  Vindes  Jag 
frigjor  vore  Tanker, 
ud  fra  Hverdagslivets  Fjord, 
fuld  af  Skjær  og  Grunde, 
ud  paa  Glædens  Dybder,  hvor 
intet  Savn  kan  bunde! 

Ja  til  Sang  og  Ungdomslyst 

Glassets  Klokke  kimer, 

tryk  da  Glæden  til  dit  Bryst, 

nyd  de  korte  Timer, 

lad  i  Festens  korte  Stund 

Hjerterne  gjenfødes, 

lad  i  Glædens  Rosenlund 

Haab  og  Minde  mødes. 

Minde  —  Haab  —  til  hvert  især 

tale  de  forskjelligt, 

Et  har  vi  dog  Alle  kjær. 

Et  er  Alle  helligt; 

thi  vor  Vinge  voxed  ud 

i  den  fælles  Eede, 

hvor  sig  Bøgens  lyse  Skud 

over  Søen  brede. 

Som  en  broget  Fuglehær 
nu  paa  brede  Vinger, 
høit  og  lavt  og  fjernt  og  nær 
sig  vor  Skare  svinger, 

En  gaaer  liøit  i  Ørneham, 
En  er  glad  paa  Kviste, 
En,  hvem  Lykken  er  lidt  gram, 
maa  som  Graaspurv  liste. 

Men  som  Orfeus1  Harpeklang 
bandt  Naturens  Magter, 
tryller  Mindets  Vuggesang 
os  ved  sine  Takter; 
og  fra  Skove,  Sø  og  By 
flokkes  Skaren  sammen 
for  at  friske  op  paany 
svundne  Tiders  Gammen. 

Ja  trods  Alder,  Kaar  og  Rang, 

her  er  Alle  Venner, 

Skam  faa  den,  om  En  engang 

dette  Ord  ei  kj ender. 

Skaal  for  alle  ægte  Børn 

fra  den  gamle  Rede, 

som  mod  Tidens  Støv  og  Tørn 

Mindets  Arne  frede. 

Skaal  vor  gamle  Fostermor, 
Skaal!   gid  Haabets  Fane 
vaie  stolt  i  Mindets  Spor 
paa  din  Fremtidsbane ! 
hjælp  de  dunkle  Skyers  Hær 
fra  vort  Land  at  fjerne, 
Sorø,  stor  ved  Mindets  Skjær, 
bliv  en  Lykkestjerne! 

Vilhelm   Gregersen. 


Tillæg. 


Morgendrøm  om  Sorø. 


Til  Kirke  din  i  Nytaars-Nat,  *) 

du  By  af  Kloster-Stene! 

med  viet  Lys,  paa  Syn  opsat, 

jeg  gik  engang  fuldene, 

og  som  jeg  saae,  med  Fjeder-Stav 

paa  gamle  Danmarks  Adel- Grav 

jeg  risted  Saga-Runer. 

Fra  Himlen  heit.  mig  tykdes,  klang 

da  Ord  om  Liv  af  Døde, 

og  var  det  saa,  betød  min  Sang 

en  Paaske-Morgenrøde, 

en  Straale  af  forklaret  Støv, 

en  Maidag  for  det  brune  Løv 

i  Glandsen  af  Kjærminder. 

Alt  fra  den  Stund  fuldmeget  Vand 
vel  løbet  er  til  Strande, 


*)  I  Grundtvigs  Nytaars-Nat  (udk.  1811)  findes  et  Digt,  der  kal- 
des „Sorø  Kirke",  men  som  af  flere  Grunde  ikke  egner  sig 
til  Optagelse  i  denne  Samling. 

og  end  ei  saae  jeg  Støv  af  Dan 

forklaret  op  at  stande; 

men  hvad  der  fødtes,  som  mit  Haab, 

af  Saga-Aand  i  Lue-Daab, 

det  trodser  Tidens  Bølger. 

Vel  speiler  sig  i  Verdens  Hav 

Kometens  vilde  Flammer, 

og  Bølgen  rødmer  til  en  Grav 

for  stolte  Folke-Stammer, 

men  i  det  røde  Hav  forgaaer 

kun  hvad  sin  Lid  til  Verden  slaaer, 

ei  hvad  paa  Himlen  stoler. 

Den  gyldne  Sol,  hvis  Straaler  faldt 
paa  Øster-Ledens  Høie, 
sig  speiler  end  i  Øster-Salt 
skinbarlig  for  mit  Øie; 
med  lige  sød  og  liflig  Klang 
de  danske  Bølgers  Havfru-Sang 
end  tykkes  mig  at  tone. 

Ja,  da  med  Haanden  under  Kind 

jeg  sad  paa  Kæmpe-Høie, 

og  fæstede  ved  Lampe-Skin 

paa  Urnerne  mit  Øie, 

da  tordned  det  fra  Østerled 

med  Lyn  i  Lyn,  og  slog  saa  ned 

i  Asken  af  de  G-jæve. 

Da  horde  lydt  jeg  Hyl  og  Hvin 
af  tordenslagne  Trolde, 

da  steg  der  som  en  Straale  fin 
fra  Asken  af  de  Bolde, 
en  Fugl,  paa  Brystet  askegraa, 
guldtoppet  flugs  jeg  flagre  saae 
med  regnbufagre  Vinger. 

Den  floi  kun  lavt  og  knap  saa  fast. 
som  Struds  paa  Jord  mon  hoppe, 
holdt  Høiden  mest  med  Orlogs-Mast 
og  Sællands  Bøge-Toppe, 
men  hvor  den  fløi,  det  lysned  trindt, 
og  hvor  den  sang,  der  sprang  i  Flint 
hver  Dværg  af  Jette-Slægten. 

Den  sang  afbrudt  kun  hist  og  her, 
hvor  der  laa  Støv  af  Helte, 
som  fordum  bar  i  Marken  Sværd 
med  Sandheds  Styrke-Bælte; 
ved  Hanegal  og  Morgengry 
da  vaagned  Kæmper  op  paany, 
som  havde  ret  udsovet. 

Hvor  vidt  Den  fløi  i  Syd  og  Nord, 

den  Fugl,  jeg  kan  ei  sige, 

men  grandt  jeg  saae,  Den  kom  til  S  o  er 

som  til  de  Dødes  Rige; 

der  sang  den  høit,  der  sad  den  fast, 

der  Kampesten  og  Marmor  brast 

paa  Danmarks  Adel-Grave. 

Der  steg  af  Aske  og  af  Støv 
forklaret  Skjalm  hin  Hvide, 

og  Asger  Ryg  fra  Fjenneslev 

med  Axel  ved  sin  Side; 

de  steg  med  Hjelm,  med  Skjold  og  Sværd, 

med  Følge  prudt  til  Herrefærd 

paa  Mark  og  saa  paa  Bølge. 

Da  steg,  o  Sorø!  af  sit  Grus, 

ved  Siden  ad  din  Kirke, 

dit  gamle  Klosterskole-Hus, 

fuldstørre  Ting  at  virke; 

den  Aske-Fugl,  der  sang  det  op, 

med  Fønix-Kvad  fra  Kirke-Top, 

han  blev  og  Skole-Mester. 

Det  var  fuldunderligt  et  Syn, 

han  blev  som  Mand  at  skue, 

med  Haar  som  Aske,  Blik  som  Lyn, 

og  Taare-Smil  i  Bue; 

saa  skaber  Gud  hver  Gang  paany 

med  Straale-Smil  i  Taare-Sky 

de  Regnbu-Farver  skjønne. 

Han  talde  som  en  Mester  klog 
vel  med  de  Lærdes  Tunge, 
sin  Fugle- Art  han  robed  dog 
ei  blot  ved  lydt  at  sjunge, 
paa  Vinger  sig  hans  Ord  udsvang, 
og  altid  i  sin  Tanke- Gang- 
han  svæved  over  Bjerge. 

Hos  ham  ei  Nogen  gjaldt  for  klog 
paa  boglig  Kunst  og  Kjerne, 

som  fandt  ei  til  hvert  Fugle-Sprog 
en  Nøgel  i  sin  Hjerne, 
al  Daad  er  kun  en  Efter-Klang, 
al  Visdom  kun  forklaret  Sang, 
det  var  hans  Indgangs-Tale. 

Men  vil  paa  Sang  du  vorde  klog, 

det  var  hans  mørke  Tale, 

da  sæt  dig  i  den  Aske-Krog, 

hvor  Fuglen  laa  i  Dvale! 

Al  Lærdom  er  kun  Aske-Dom. 

Det  viste  klart,  han  ihukom, 

hvoraf  han  var  oprundet. 

Alt  som  Herakles  paa  sit  Skjold 

sig  lærde  selv  at  kjende, 

saa  lærde  det  hver  Kæmpe  bold 

ved  Blad  i  Bog  at  vende, 

gik  Hver  til  Sit,  i  Mark,  om  Bord, 

til  Kongens  Gaard  og  Landets  Roer, 

med  Liv,  med  Lys  og  Styrke. 

Det  var  min  Drøm,  du  Kloster-By 

fra  Valdemarers  Dage! 

Det  er  mit  Haab,  din  Glands  paany 

skal  vende  snart  tilbage; 

thi  over  Danmarks  Adels-Ben 

du  stander  som  en  Bauta-Sten 

med  Vente-Brev  paa  Runen. 

Ja,  hvor  en  Æt,  som  den  af  Skjalm, 
sit  Bede-Sted  har  lavet, 

og  hvor  saameg'en  ædel  Malin 
er  ret  med  Flid  begravet, 
der  Ædlinger  maae  groe  som  Guld, 
der  end  maa  dages  over  Muld 
en  Skat  for  Land  og  Rige. 

Hvor  Skolen  høi  for  Ridder-Id 
blev  sat  til  Mindes-Mærke 
for  Ridderne  fra  fordums  Tid 
fuldtro  og  kæmpestærke, 
selv  naar  den  sunket  er  i  Grus. 
det  tegner  til  et  Rid  der -Hu  s 
i  Grunden  ei  desmindre. 


N.  F.  S.   Grundtvig. 

